टटका खबर, शुक, ६ अगस्त – Anjoria\nअगस्त 6, 2010 टटका खबर, भोजपुरी समाचार\nदिल्ली में रिक्शा के संख्या सीमित करे से सुप्रीम कोर्ट के इन्कार\nदिल्ली मेट्रोपोलिटन काउन्सिल दिल्ली में रिक्शा वालन पर तरह तरह के प्रतिबन्ध त लगावते रहेले उपर से रिक्शा के संख्या सीमित कर दिहलसि. बाद में दिल्ली हाईकोर्ट ओह सीमा के ना मनलसि त एमसीडी सुप्रीम कोर्ट चल गइल. सुप्रीमो कोर्ट पूछ बइठल कि रिक्शावाला अपने के का बिगड़ले बाड़न? रोकही के बा त कार के संख्या सीमित काहे नइखी कर देत जवना से प्रदूषणो फइलत बा?\nलेह में बाढ़ से पचासी आदमी मरले\nलद्दाख का लेह शहर में अचके में आइल बाढ़ से भयंकर तबाही भइल बा. पुरनका लेह शहर में सबसे बेसी नुकसान भइल बा. पाँच गो गाँव बह गइल बाड़ी स. हवाई अड्डा के रनवे के नुकसान चहुँपल बा. जिला अस्पताल आ केन्द्रीय गृह मंत्रालय के कार्यालय वाला दू गो मकानो के नुकसान भइल बा. जिला प्रशासन सेना पुलिस आ सुरक्षा बल का सहायता से राहत के काम चला रहल बा. प्रधानमंत्री घटना से चिन्तित बाड़े आ अनुकम्पा भुगतान के एलान कइले बाड़न.\nकलमाडी माने के तइयार नइखन कि कवनो गड़बड़ी भइल बा\nकॉमनवेल्थ खेल का आयोजन में बड़हन बड़हन घोटाला के खबर अइला का बादो सुरेश कलमाडी माने के तइयार नइखन कि कवनो तरह के गड़बड़ी भइल बा. कहत बाड़न कि दोसरा केहू के कहला पर इस्तीफा ना दीहें. इस्तीफा तबे दीहें जब या त सोनिया गाँधी कहस भा मनमोहन सिंह. ओने संसद में आजु कॉमनवेल्थ खेल का आयोजन में हो रहल घोटाला पर जम के हंगामा भइल जब पुरा विपक्ष सरकार पर हमला बोलत कहलसिकि एह खेल आयोजन में जनता के पइसा के लूट खसोट भइल बा जवना के जाँच होखे के चाही.\nलालकिला एक्सप्रेस में लूटपाट\nसियालदह नयी दिल्ली लालकिला एक्सप्रेस में आजु सबेरे कुछ डकैत जमुई में चढ़ गइले आ एसी आ स्लीपर बोगियन में जम के लूट पाट कइल. २१ गो लोग एह लूट पाट में घवाहिल हो गइल. जे भी डकैतन के विरोध कइल ओकरे पिटाई हो गइल. डकैतन का लगे असलहा रहे जबकि जीआरपी के जवान निहत्था रहले. बाद में घटना से नाराज रेल सवार किउल में जम के विरोध प्रदर्शन कइले.\nमशहूर हालीवुड अभिनेत्री जूलिया राबर्ट्स हिन्दू बन गइल बाड़ी\nअपना फिल्म के शूटिंग में भारत आइल जूलिया राबर्ट्स हिन्दू बन गइल बाड़ी. कहले बाड़ी कि उनकर दोस्त आ परिवार के लोग उनकरा के दुलार प्यार से बरबाद कर दिहले बा लोग आ अब अगिला जनम में ऊ एगो शान्त जिनिगी चाहत बाड़ी. जूलिया कहले बाड़ी कि अब ऊ नियम से पूजापाठ आ प्रार्थना करे ली,\nबलिया में सड़क किनारे खाड़ छोटहन लड़िकन के बस कचार दिहलसि\nकाल्हु बलिया में फेफना थाना का नसीराबाद गाँव का लगे एगो स्कूल बस बेसम्हार हो गइल आ साइकिल से जात दू जने के कचार के मुआ दिहलसि. बाद में भागत घरी एगो पुलिया का लगे सड़क किनारे खड़ा विद्यार्थिन के कचारत आगे जा के एगो बाँसवाड़ी में जा घुसल. कचराइल विद्यार्थियन में से एगो लड़की के मौत हो गइल आ बाकी छह गो छात्र छात्रा घवाहिल हो के अस्पताल में भरती करावल गइल बाड़े. ड्राइवर बाद में बस छोड़ के फरार हो गइल. लोग कहत बा कि बस एगो खलासी चलावत रहुवे.\nदारूल उलूम का मुताबिक औरत के आवाजो घर का बहरी ना निकले के चाहीं\nदारुल उलूम के मुफ्ती एगो फतवा में कहले बाड़न कि निकाह से पहिले अपना मंगेतर से फोन पर बतियावल हराम ह. इहो कहलन कि औरतन के आवाजो के पर्दा में रहे के चाहीं आ ओकर आवाज घर का बाहर ना निकले के चाहीं. कहले बाड़न कि मजबूरी में जरुरत भर बात कइल जा सकेला बाकिर बिना जरुरत गिटिर पिटिर कइल गलत बात ह. जबले निकाह नइखे हो जात तब ले ऊ आदमी ओह लड़की खातिर पराया मर्द होला.\nनेपाल में आम सहमति के सरकार बनावे खातिर भारत सरकार श्याम सरन के भेजलसि\nराजनीतिक संकट में फँसल नेपाल में आजु फेर प्रधानमंत्री चुने के कोशिश होखे जा रहल बा. पिछला तीन बेर चुनाव के कोशिश नाकाम रहल काहे कि केहू के स्पष्ट बहुमत नइखे मिलत. अल्पमत के सरकार चलावे के अनुभव ओहिजा के लोग के शायद नइखे एह से प्रधानमंत्री का विशेष दूत का रुप में पूर्व विदेश सचिव श्याम सरन के नेपाल भेजल गइल बा जे उहवाँ के राजनीतिक दलन से बात कर के आम सहमति के सरकार बनवावे के कोशिश करीहें. नेपाल मे अबही एह दखल के आलोचना नइखे भइल. अबही अबही समाचार मिलल बा कि आजुवो के चुनाव बेकार हो गइल आ अब १८ अगस्त के पाँचवा बेर वोट पड़ी.\nपटना हवाई अड्डा बन्द कइल जा सकेला\nकेन्द्रीय उड्डयन मंत्री प्रफुल्ल पटेल बिहार सरकार के चेतवले बाड़न कि अगर पटना हवाई अड्डा के आधारभूत संरचना में सुधार ना कइल गइल त ओकरा के मजबूरन बन्द कइल जा सकेला. पटना हवाई अड्डा के रनवे के लम्बाई बढ़ावल सबले जरुरी बा. कई बेर पटना हवाई अड्डा के जगहा बदले खातिर सर्वे करावल गइल बाकिर कवनो नतीजा ना निकलल. अब चेतावनी दिहल गइल बा.\nचउथा दिन के खेल खतम होखे तक भारत के तीन गो विकेट चटक गइल बा आ अब काल्हु पाँचवा आ अन्तिम दिने भारत के मैच जीते खातिर २०४ गो रन अउरी बनावे के पड़ी. आजु का खेल में श्रीलंका २६७ रन बना के आउट हो गइल रहे. बाद में दुसरकी पारी खेले आइल भारत के वीरेन्द्र सहहवाग, राहुल द्रविड़, आ मुरली विजय फटाफट आउट हो गइल लोग.\nसरकारी निर्देश माने से इन्कार कइला का चलते हॉकी इण्डिया के मान्यता रद्द कर दिहल गइल बा. चुनाव में संयुक्त सचिव खातिर चुनइला का कुछ घंटा के भीतरे रमेश नांबियार आपन इस्तीफा दे दिहले बाड़न.


टटका खबर : शुक, 31 जुलाई 2015 (सबेर) – टटका खबर\nJul 31, 2015 News in Bhojpuri, अरुणेश नीरन, टटका खबर, विश्व भोजपुरी सम्मेलन, सतीश त्रिपाठी\nदेवरिया जिला के भागलपुर में बियफे का दिने भइल विश्व भोजपुरी सम्मेलन के राष्ट्रीय कार्यकारिणी का बैठक में ओकर अध्यक्ष सतीश त्रिपाठी अपना पद से इस्तीफा देबे के मनसा जतवलन बाकिर संगठन पर पूरा नियन्त्रण राखे वाला अरुणेश नीरन सभका के पहिलहीं बता दिहले रहलन कि इनकर इस्तीफा नइखे सकारे के. कुछ सदस्य लोग के कहना रहल कि संगठन के जानकारी कबो सब लोग के ना दिआव आ कुछेक लोग के बोलवा के आपन मनमाफिक फैसला ले लीहल जाला. संगठन में सदस्यन के राय के तवज्जो ना दीहल जाला आ एके आदमी अपना मनमाफिक फैसला पर हामी भरवा लेला. शायद एही चलते कबो बहुते प्रभावशाली रहल विश्व भोजपुरी सम्मेलन के अब कतहीं कवनो पूछ नइखे होखत. कुछ लोग सम्मेलन के इस्तेमाल आपन निजी हनक बढ़ावे खातिर करत आइल बा आ करत रहत बा.\nपटना हाई कोर्ट बियफे का दिने फैसला सुनवलसि कि अनुसूचित जाति आ जनजाति वालन के परिणामी वरीयता के लाभ ना दिहल जा सके काहे कि एह लोग के बहालिए का बेरा 17 फीसदी आरक्षण दे दिआला. अब राज्य सरकार एह फैसला का बाद सुप्रीम कोर्ट में अपील करे के सोचले बिया.\nबियफे का दिने आरा जेल में छापा मार के प्रशासन ब्राउन सुगर आ नगदी बरामद कइलसि. आरा बम विस्फोट कांड के आरोपी लंबू शर्मा के वार्ड पर पड़ल छापा में ओकरा लगे से 5100 रुपिया, एगो मोबाइल आ दूगो सिम मिलल. बाकी जेल से6गो माोबाइल,7गो चार्जर,5गो सिम,5पुड़िया ब्राउन सुगर आ अउरीओ सामान मिलली सँ.\nजगदम काॅलेज छपरा में पिछला कुछ दिन से चलत बवाल बियफहु का दिने जारी रहल. काल्हु बियफे के त पुलिस के लाठी चार्जो करे के पड़ल. एह लाठी चार्ज में काॅलेज कर्मचारी संघ के अध्यक्ष तेजनारायण सिंह घवाहिल हो गइलें. बाद में लड़िका सब मौर्य एक्सप्रेस रोक दिहलें, आ सड़क पर जात अनेके गाड़ियन के तोड़ फोड़ दिहलें.\nबिहार सरकार अब नियोजित शिक्षकन के सरकारी कर्मचारी के दर्जा दे दिहलसि जवना से चार लाख से अधिका गिनिती वाला एह शिक्षकन के बहुते तरह के फायदा होखी. एगो दोसर फैसला में डाक्टर लोग के रिटायरमेंट के उमिर 65 बरीस से बढ़ा के 67 बरीस करे के फैसला लीहल गइल बा.\nट्रेन का छत पर चढ़ के यात्रा करत सिवान जिला के असांव गाँव के एगो नवही बिजली के तार से सटला का बाद बहुते झँउस गइल. ओकरा के बेहोशी हालत में इॢलाज खातिर अस्पताल भेजल गइल बा.\nसारण जिला के दाउदपुर इलाका के जैतपुर गाँव से एगो आदमी के गाय चोरा के ले जात चोर के लोग ध लीहल आ धून के राख दीहल. पुलिस ओकरा के गिरफ्तार क के पूछताछ करत बिया. ओकरा संगे के दू गो चोर ओकरा के धराइल देख के परा गइले सँ.\nसारण जिला के मढ़ौरा इलाका के टेहटी बिंदटोली में आपसी झगड़ा में छोट भाई अपना बड़ भाई के दाब से काट के हत्या क दिहलसि.\nबिहार सरकार राज्य में बने जात नयका कृषि काॅलेज के नाम डॉ कलाम के नाम पर राखे के फैसला कइले बिया. राज्य में एगो साइंस सिटी बनावल जाई आ ओकरो नाम कलामे साहब पर राखल जाई.\nबलिया जिला के फेफना इलाका के मुबारकपुर गाँव में एगो गुमटी में लागल आग से दू गो बचवा झँउस के मर गइले सँ जबकि ओहनी के महतारी के गंभीर हालत में अस्पताल में इलाज चल बा. आग कइसे लागल एह बारे में विरोधाभासी बयान आवत बा.\nचंदौली जिला के बबुरी इलाका के चुरमुली गाँव में एगो स्कूल के दीवाल गिरला का चलते तीसरा में पढ़ेवाली एगो छात्रा दबा के मर गइल.\nजौनपुर के चंदवक इलाका में एगो पशु व्यवसायी के हत्या क के ओकर लाश गोमती पुल से नीचे नदी में फेंकल मिलल बा. वाराणसी के चोलापुर के रहे वाला रहुवे ई व्यवसायी.\nनेताजी के मौत अब शायद हमेशा ला रहस्ये में रह जाई. कांग्रेस के सरकार का रहते एह बारे में कवनो दस्तावेज जारी होखे के कबो उमेद ना रहुवे आ अब मोदी सरकार बन गइला का बाद पता चलल बा कि दस्तावेजन के कवनो अते पता नइखे. अब या त एह दस्तावेजन के हमेशा हमेशा ला गायब करा दीहल बा भा रखरखाव का कमी का चलते ओकरा के चूहा खा गइल होखीेहें. बियफे का दिने दिल्ली में एगो कार्यक्रम में बोललन कि सरकार का लगे ई दस्तावेज हइए नइखे. हो सकेला कि चुहा खा गइल होखऽ सँ.\nसत्ता से बेदखल हो चुकला का बादो कांग्रेस जनता के नब्ज पकड़े के चाहते नइखे. ओकर जिद्द बा कि सरकार के कामे ना करे दी. एह चलते देश के साख खराब होखे त होखो ऊ जरूरी विधेयक पासे ना होखे दी. संसद में होखत बवाल सम्हारे ला सगरी गोल के बइठक बोलवला का बादो स्पीकर सुमित्रा महाजन के कवनो राहत ना मिलल. कांग्रेसी नेता खड़गे के कहना बा कि ई सरकार के जिम्मा होला कि संसद कइसे चलावे.\nसत्ता से बाहर हो चुकल कांग्रेस के उपाध्यक्ष राहुल गाँधी डूबते को तिनका का सहारा वाला कहाउत के सही करत मुद्दा का तलाश में भटकत बाड़े, कबो एह मुद्दा पर त कबो ओह मुद्दा से जुड़े चहुँप जात बाड़न. आजु ऊ पूणे के फिल्म इंस्टीच्यूट जा के ओहिजा के विद्यार्थियन के मुद्दा से जुड़े के कोशिश करीहें. राजनीति का मैदान में खानदान के पैराशूट से उतरे वाला नेतन के अइसने हाल होला.\nसरकार संसद के बतवले बिया कि एक हजार करोड़ से अधिका के आयकर बाकी राखे वाला लोगन में से 17 जने पर नाहियो त सवा दू लाख करोड़ रुपिया बकाया बा. एह लोग के बिना हिचकचााहट सरकार के दामाद कहल जा सकेला काहे कि एह लोग से टैक्स वसूल करे में तनिको तेजी ना देखल गइल पिछला सरकार में. अब देखे जोग होखी कि नयका सरकार एह दामादन संगे का करत बिया!


टटका खबर, बुध, नवमी. चईत अँजोरिया, 2078 विक्रमी – टटका खबर\nApr 21, 2021 आईपीएल, कोरोना, क्रिकेट, चंपारण, जौनपुर, मऊ, रोहतास, लॉकडाउन, शेयर बाजार, संत प्रधानमंत्री, सारण\nरउरा सभे के श्रीरामनवमी के पावन पर्व पर हार्दिक अभिनन्दन आ शुभकामना.\nबिना कवनो पूर्व सूचना प्रधानमंत्री नरेन्द्र मोदी काल्हु सँझिया में राष्ट्र का नामे आपन संदेश देत संत प्रधानमंत्री नरेन्द्र मोदी कहनी कि तूफान बनिके आइल कोरोना महामारी के दुसरकी लहर एगो बड़हन चुनोती बनल बा बाकिर हमनी का एकजुट हो के धीरज, अनुशासन, आ संकल्प का साथ एकरा के हरा देब.\nकहनी कि पिछला बेर बाति अउर रहुवे अबकि बाति अउर बा. अब हमनी का लगे एकरा से निपटे के पूरहर तइयारी बा. डॉक्टर एह बीमारी के जानकार हो गइल बाड़ें आ सभकर जान बचावे में लागल बाड़ें. एह समय एक दोसरा पर दोष लगावे आ मीन मेख निकालल छोड़ि के एकजुटता देखावे के जरुरत बा. कहलन कि हदसला के जरुरत नइखे. टीका करण से लेके उपचार आ आक्सीजन के उपलब्धता तेजी से बढ़ावल जा रहल बा. मजदूरन के गोहार लगावत पीएम कहनी कि देश में ल़कडाउन लागे नइखे जा रहल आ काम बंद नइखे होखे जात. राज्य सरकारन के गोहार लगवलें कि ऊ लोग मजदूरन के भरोसा जीते आ मजदूरन के खयाल राखे. काहे कि देश के अर्थव्यवथा सम्हारलो ओतने जरुरी बा.\nपीएम के गोहार का उलटि वसूली घोटाला में बदनामी झेलत महाराष्ट्र सरकार ल़कडीउन लगावे के तइयारी में बिया आ हो सकेला कि आजु राति से एकर एलान हो जाव. सरकार के कहना बा कि कोरोना के कहर कम नइखे हो पावत.\nएही बीच काल्हु कोरोना के नया मामिला परसों से करीब 14 हजार सात सौ कम रहल. अबहीं ले कोरोना छूताह भइला का बाद 1 करोड़ 31 लाख 08 हजार 582 मरीज ठीक हो चुकल बाड़ें. करीब तेरह करोड़ लोग के टीका लगावल जा चुकल बा.\nजौनपुर के खेतासराय इलाका के जोगियाना मोहल्ला में भइल सड़क हादसा में ट्रक से धक्का लगला का बाद दू गो बाइक सवार नवहियन के ठाँवे पर मौत हो गइल. बाइक पर तीन जने सबार रहलें. टकरइला का बाद बाइक चलावे वाला दोसरा तरफ फेंकाइल आ पीछे बइठल दुनु जने ट्रक का पहिया का नीचे आ गइलें.\nपश्चिम चंपारण जिला के वाल्मीकि नगर इलाका के जंगल में सशस्त्र सीमा बल के जवान दू गो तस्करन के तीन करोड़ रुपिया दाम के चरस का साथे गिरफ्तार क लिहलें.\nमऊ से बाहुबली विधायक मुख्तार अंसारी के हनक से डेरा के ओकर एम्बुलेंस अपना नाँवे रजिस्टर करवावे वाला डॉ अलका राय आ उनुका भाई शेष नाथ राय के बाराबंकी पुलिस मऊ से गिरफ्तार क के ले आइल आ काल्हु बाराबंकी के रिमाण्ड मजिस्ट्रेट का अदालत में पेश कइलसि. अदालत दुनु जने के जेल भेज दिहलसि.\nरोहतास जिला के काराकाट इलाका में सोमार का दिने चिल्हा गांव में भइल हत्या के आरोपी जवन मरे वाला के भतीजो हवे गिरफ्तार करे में सफल हो गइल. चाचा के गोली मार के भतीजा फरार हो गइल रहुवे.\nमिर्जापुर में सोमार का दिने कुबाखुर्द गाँव का लगे भइल सड़क हादसा में घवाहिल दरोगा के मौत इलाज का दौरान काल्हु वाराणसी ट्रामा सेन्टर में हो गइल.\nसारण जिले के मढ़ौरा इलाका में काल्हु एगो सड़क हादसा में दाउदपुर इलाका के बंगरा गांव के एगो महिला के मौत हो गइल. ऊ छठ के प्रसाद ले के अपना नईहर परसुरामपुर गइल रही. लवटत घरी उनुकर बाइक सामने से आवत एगो बाइक से टकरा गइल. उऩुकर बाइक चलावत पतिओ घवाहिल हो गइल बाड़ें आ इलाज चल रहल बा.\nआई पी एल क्रिकेट में काल्हु चेन्‍नई में खेलल मैच में डेल्‍ही कैपिटल्‍स छह विकेट से मुंबई इंडियन्‍स के हरा के एह लीग में आपन तिसरका जीत दर्ज करवलसि.\nकोविड-19 का दहशत में काल्हु देश के शेयर बाजार एक बेर फेरु ढिमलाइल. सेंसेक्स में 244 अंक आ निफ्टी में 63 अंक के गिरावट दर्ज भइल. एकरा साथही पिछला एगारह हफ्ता के निचला स्तर पर आ गइल बा बाजार.


चोलिया पर जय हिन्द लिखवली हो रामा, चोलिया पर – Anjoria\nचोलिया पर जय हिन्द लिखवली हो रामा, चोलिया पर\nFebruary 11, 2014 Editor एक तरफा विचार 0\nरजवा के बेटिया भइली कंगरेसिया हो रामा, चोलिया पर. चोलिया पर जय हिन्द लिखवली हो रामा चोलिया पर.\nजानत बानी कि फगुआ के मौसम ह आ ई गीत चइता के ह. बाकिर माहौल कुछ अइसने बन गइल बा आ चरचा में देश के दू गो अइसन मॉडल आ गइल बाड़ी जे अपना अपना नेता के प्रचार करे ला आपन कपड़ा ले उतार दिहले बाड़ी. केहू अपना नेता के पोस्टर से आपन देहि तोपले बा त केहू अपना पार्टी के झंडा आ चुनाव चिह्न के पहिर के आपन खास हिस्सा छिपवले बा.\nतय बा कि एह सभ पर बवाल मचबे करी आ मचियो गइल बा. लोग मचमचा के एह पर चरचा करत बा. एगो एंकर त रस ले ले के दु नू मॉडलन के इंटरव्यू लेत रहलन आ उ बेचारी कसमसा कसमसा के अइसने कुछ जवाब देत रहुवे. एगो चैनल बैनर लगा लिहलसि कि ये लड़कियाँ मोदी राहुल को ले डुबेंगी! आजु हो सकेला कि रउरो सभे में से कुछ लोग भड़क जाव कि का बेहूदा बात उठा लिहलन. घर में बेटीओ बेटा पढ़ेलें आ एह तरह के फजूल के चरचा उठा दिहल गइल बा. बाकिर एहिजा बता दिहल चाहब कि एह में कहीं कुछ नाजायज नइखे. वइसे हम नाजायज कबो कुछ लिखलो ना चाहीलें. जे लोग आजु के लेख पर आपत्ति करे ओह लोग से बस अतने पूछल चाहब कि कवना शब्द भा वाक्य प अपने के आपत्ति बा? याद आवत बा मंटो का खिलाफ चलल मुकदमा के एगो मशहूर जवाब जवना में मंटो प आरोप लागल रहे कि ई अपना कहानी में छाती शब्द के इस्तेमाल कइले बाड़न. एह आरोप प झुंझुआ के मंटो पूछलन कि अरे भाई औरत के छाती के छाती ना लिखीं त का लिखीं? खैर हम ई सवाल रउरा से नइखीं करे जात.\nअसल में हमार इरादा कुछ अउर लिखे के रहुवे. आ उहे सोचत रहीं जब सामने टीवी पर एह निगोड़ियन के चरचा आवे लागल. हमहु चरचा में डूब गइनी आ पत से पतुरिया के बीच के चरचा जवान होखत राजनीति पर चलि आइल. देश के बड़हन आबादी आजु जवान बा. सड़क से ट्रेन ले, सिनेमा हॉल से बाजार ले जँहे देखीं तहें एह नवहियन के झुंड लउकी. फगुनहट के मूड में सवाल पूछीं त बड़के बुढ़वन के जवाब देबे के पड़ी कि आखिर ई आबादी आइल त कइसे. एहमें राउरो योगदान बा मानीं भा मत मानीं. घर के बड़ बूढ़ संस्कार तमीज सिखावल छोड़ दिहले, स्कूल कॉलेज में मास्टरजी लोग पढ़ावल छोड़ दिहल, आ राज करे वाला नेता लोग एह बहकल जमात के सम्हरला का बदले अउरी सहकवले जात बाड़े. रोजगार ना दीहें, बेरोजगारी के भत्ता दे दीहें. स्कूल में मास्टर के जगहा खाली रही बाकिर विद्यार्थियन के लैपटॉप दे दीहें. अस्पताल में डाक्टर ना रहीहें बाकिर घरे से अस्पताल चहुँपावेला एंबुलेंस के कतार लगा दीहें. समय बदल गइल बा आ समय का साथे समाजो बदलि गइल बा. पहिले बसंत पंचमी से फगुआ ले चालीसे दिन के छूट रहुवे भर फागुन बूढ़ देवर लगीहें भा झुलवा झारि के पहिर गावे के. अब त भर साल अइसने गीतन के बहार बहत रहता. कबो शीला जवान हो जात बाड़ी त कबो मु्न्नी बदनाम. जब ले बाति हिंदी में होखे तब ले कवनो हल्ला ना होखे बाकिर अगर कहीँ भोजपुरी में हो गइल त बवाल होखे लागी कि भोजपुरी के अश्लील बनावल जात बा. ठीक ओही तरह जइसे हर हिंदू त्योहार बा विद्वान लोग नियम कूंचे लागेला कि होलिका दहन अइसे ना अइसे होखे के चाहीं, फगुआ में रंगं कादो कीचड़ के खेल ना होखे के चाहीं, दिवाली पर पटाखा ना फूटे के चाहीं, चुनाव में पोस्टर बैनर ना लागे के चाहीं. कहे के मतलब कि हर खुशी उमंग के मौका पर मनहूसियन छितरावे लागेला लोग.\nअब लवटल जाव फेरु जवान होखत राजनीति पर. रउरा मानीं चाहे मत मानीं अब राजनीति अइसहीं चले के बा. कुछेक साल पहिले के मानीत कि कुछ आन्दोलनकारी बिना कवनो जमीनी संगठन बनवले चुनाव लड़ीहें आ जीतियो जइहें. कबो इंदिरा नाम के गुड़िया के कांग्रेस के बुढ़वा लोग आपन नेता बनवले रहुवे काहे कि ओह लोग में एह प एका ना बनत रहुवे कि केकरा नेतृत्व मे चले कांग्रेस. सामने रहली नेहरू जी के गुड़िया बेटी इंदिरा. सोचल लोग कि इनके के नेता बना दिहल जाव आ इनका के सीखा पढ़ा के आपन काम बनावत रहल जाव. बाकिर तब इंदिरा ओह सगरी जने प भारी पड़ल रही. बाकिर तब के घटना से कांग्रेसी कुछ सिखले ना आ केजरीवाल के समर्थन दे के सरकार बनवा दिहलें दि्ल्ली राज्य में. अब हाल ई बा कि कइसे निबटल जाव एह आफत से. बाढ़ में दहात कम्मर लूटे खातिर नदी में कूदल आदमी के जबले पता चले कि उ कम्मर ना भालू ह तब ले देर हो चुकल रहे. भालू ओकरा के जकड़ि लिहलसि आ उहो संगे संगे दहाए लागल. किनार खड़ा संघतिया चिललइलसि कि छोड़ द कम्मर के, लवटि आव. कम्मर का फेरा में फँसल आदमी बस अतने कहि पावल कि हम छोड़ीं त छोड़ीं, कमरिया छोड़े तब नू. कांग्रेसो के इहे हाल हो गइल बा आ ओकर हाल भई गति साँप छूछून्दर के री, उगिलत आन्हर निगलत कोढ़ी!\nहँ त जमाना बदल गइल बा. राजनीति करे के तौर तरीको बदलत बा. पचास साठ के पार चहुँपल लोग एह राजनीति के समुझ ना पाई. एकरा के तनीषा सिंह आ मेघना पटेल जइसन नजरिए से देखे के आदत बनावे के पड़ी. दोसरा केहु के एह दुनू फोटो में कुछ बेजाँय लागल होखे त लागल करे. हमरा त कुछ बेजाँय ना लागल. हँ तनीषा सिंह वाला फोटो में मेघना पटेल वाला कलात्मकता ना लउकल. इंटरव्यू देत घरीओ तनीषा आ मेघना के जवाब में अंतर लउकल. मेघना हर मामिला में, देह, फोटो, जवाब सब में तनीषा प भारी पड़ली ठीक वइसहीं जइसे मोदी हर मैदान में राहुल पर भारी पइत बाड़ें.\nसुनत बानी कुछ भाजापाईयनो के आपत्ति बा मेघना के फोटो प. अब एह लोग के के समुझावे कि स्वंयसेवक भाव से उपर उठीं आ नवहियन के नवहियन के नजरिया से देखीं. हो सके त मेघना के अपना प्रचार अभियान में जोड़ लीं. काहे कि बहुते नवही अइसनो मिलिहें जे कवनो लड़की के ई पूछला प कि “अइसन काहे देखत बाड़? घर में माई बहिन नइखे का?” बड़ा आराम से जवाब दे दीहें कि माई बहिन त बड़ले बा, बस मेहरारू के कमी बा!


बतकुच्चन १०५ – Anjoria\nApr 10, 2013 बतकुच्चन\n“अंगुरी में डँसले बिया नगिनिया ए ननदी सईंया के जगा द, रसे रसे उठेला लहरिया ए ननदी, सईंया के जगा द.”\nअब ई बस एगो संजोगे भर हऽ कि एने कई बेर से बतकुच्चन के शुरुआत कवनो गाना के लाइन से हो जात बा. आजु बतियावल चहनी बाथा बथी ले के त पंडित महेन्दर मिसिर के लिखल ई पूरबी याद आ गइल. काहे कि एहू में दरद के लहर उठला के बात बा. संस्कृत के व्यथा भोजपुरी में आवत आवत बाथा भा बथी बन गइल. व्यथा में दुख के वर्णन होला त बाथा में दरद के चरचा. अब दरद से दुख त होला बाकिर दुख से दरद ना पीड़ा होले. अलग बात बा कि पीड़ा में दुख आ दरद दुनु शामिल होला. माथा के दरद कपारबथी कहल जाला. कपारबथी कवनो बीमारी से हो सकेला भा केहू का बतकुच्चन से. एही तरह पेटबथी पेट का बीमारी से हो सकेला त कवनो बात पर बेहिसाब हँसलो से. गोड़ भा हाथ के बथला के एगो प्रकार टटैनी कहल जाला जवना खातिर अंगरेजी में क्रैंप के इस्तेमाल होला. टटैनी पेट में ना हो सके, कपार में ना हो सके. जब होखी त हाथे भा गोड़ में. अब बथी भा दरदो कई तरह के होला. कुछ दरद टभकेला, कुछ अंगरेला, कुछ मरोड़ देला. एह दरदन के अनुभव आदमी के आए दिन होत रहेला. अधकपारी माइग्रेन के कहल जाला जवना में पूरा कपार ना अधवे कपार दुखाला, टभकेला. चिकित्सा विज्ञान दरद के एही तरह तरह के वर्णन से सही निदान पर चहुँपेला. हर दरद एक जइसन ना होखे आ अलगा अलगा दरद अलगा अलगा कारण से होले.\nदरद के बात चलल त दू गो भोजपुरी कहावतो याद आ गइल. बाँझ का जनिहें परसवति के पीड़ा आ बूझेली चिलम जिनका पर चढ़ेला अंगारी. दरद उहे बूझेला जेकरा झेले पड़ेला. परसवति के पीड़ा ना त बाँझ बुझीहें, ना कुँआर, ना मरद, ना लइका. बूझ लीं कि देह के छब्बीस गो हड्डी एके संगे टूटला से जवन दरद होखी वईसने दरद होला प्रसव में. एह दरद के मुकाबिला हार्ट अटैक के दरद से कइल जा सकेला.\nअब रउरा सोचत होखब कि आजु का बात बा जे दरद बथला पीड़ा के चरचा पर अटक गइल बा बतकुच्चन ? त जान जाईं कि नाक में बलतोड़ हो गइल बा आ ओकरा दरद का आगा दोसर कवनो बात दिमाग में घुसत नइखे. समय पर बतकुच्चन के कड़ी ना जा पाई त ओकर पीड़ा अउर हो जाई. एहसे सोचनी कि काहे ना आजु दरदे पीड़ा के बात कर लिहल जाव. अगिला बेर जब दरद बिला गइल होखी त कुछ अउर सोच लिहल जाई,\nहईं लीं बात करत करत एगो बात आइए गइल सामने. बिलाइल आ भुलाइल. सोचीं कि कब बिलाइल कहल जाई आ कब भुलाइल. फेर भुलाइल आ बिसराइल के चरचो हो सकेला. साहित्यकारन के एह बिलाइल, भुलाइल, आ बिसराइल से हमेशा पाला पड़त रहेला. अचानक मन में कवनो विचार आइल आ ओकरा के कहीं लिख ना मरनी त जान जाईं कि ऊ अइसन बिलाई कि याद करे के सगरी कोशिश बेकार हो जाई. बिलाइल के मतलबे होला कवनो बिल में चल गइल जहाँ से ओकरा निकले के कवनो आस उमेद ना रहि जाव. भुलाइल चीझु बतुस भा विचार आजु ना त काल्हु मिले के उमेद होला. बिसरावल जाला कवनो याद के. बिसरावल आ भुलइला में सबले बड़का फरक इहे होला कि भुलाए खातिर कोशिश ना करे के पड़े बिसरावे खातिर करे के पड़ेला. तबे नू एगो शायर लिखले रहलन कि, वो मुझे भुलने की फिक्र में हैं, ये मेरी फतह है शिकस्त नहीं.\nचलीं आजु एहीजे छोड़ल जाव. दरद फेर टभके लागल बा.\n2 thought on “बतकुच्चन १०५”\nbahee se bhaee ke na mil paeela ke bathaa, pida kahal jala ki darad ?\nबहुत नीमन आ मजेदार बतकुच्चन लागल .सबेरे -सबेरे मन ताजा हो गइल. बहुत -बहुत धन्यवाद .


खबर एक नजर में (3 जून 2011) – टटका खबर\nबाबा के रोके खातिर केन्द्र हर तिकड़म अपनाई\nबाबा रामदेव के काल्हु से शुरु होखे वाला अनशन रोके खातिर केन्द्र सरकार हर तिकड़म अपनावे का तइयारी में बिया. पहिले त पटावे के कोशिश में बाबा रामदेव के स्वागत में चार गो केन्द्रीय मंत्रियन के हवाई अड्डा भेजल गइल. बाद में कांग्रेस का तरफ से विरोध का बाद तय भइल कि बाबा से भेंट करे कवनो मंत्री ना जाई. अब बाबा भेट करे आवसु. बाबा के पुरान दोस्त सुबोधकान्त सहाय जरूर बाबा से भेंट करत रहीहें. काल्हु परदा का पाछा चल रहल राजनीति सफल होत बुझाइल जब बाबा रामदेव काल्हु आपन पत्रकार सम्मेलन रोक दिहले. कहल जा रहल बा कि अगर जरुरी होखी त अनशन करे से रोके खातिर कानुनो के सहारा लिहल जा सकेला काहे कि बाबा के रामलीला मैदान के जगह योग शिविर लगावे खातिर दिहल गइल बा ना कि अनशन करे खातिर.\nपहिले त सरकार कोशिश में रहे कि अन्ना हजारे आ बाबा रामदेव के बीच के मतभेद के हवा देके माहौल अइसन बना दिहल जाव कि सिविल सोसाइटी में फूट पड़ जाव. बाकिर सरकार के ई चाल उलटा पड़ गइल लागत बा आ अन्ना हजारे बाबा रामदेव के अनशन में शामिल होखे के एलान कर दिहले बाड़न.\nसंघे शरणम गच्छामि ना बाबा शरणम गच्छामि\nराजनीति में सभकर आपन अलग अलग मजबूरी होले. करिया धन का खिलाफ आरएसएस एक जमाना से माहौल बनावे में लागल बा. ओकर राजनीतिक रुप भाजपा एह दिसाईं कुछ खास ना कइलसि आ एही बीच अन्ना हजारे आ बाबा रामदेव का आन्दोलन से जनता का बीच करिया धन आ भठियरपन का खिलाफ माहौल बने लागल. मजबूरी में संघ अन्ना हजारे आ अब बाबा रामदेव के आन्दोलन के पूरा आ खुला समर्थन देबे के एलान कइले बा. भाजपा के अनेसा बा कि गोविन्दाचार्य बाबा रामदेव का साथे मिल के कवनो राजनीतिक मंच बना सकेले जवना से भाजपा के राजनीतिक नुकसान हो जाई. एहसे बाबा रामदेव का अपना पाला में राखे खातिर उहो बाबा का समर्थन में बा. मजबूरी एह से कहल जा रहल बा कि संघ परिवार जानत बा कि अन्ना हजारे आ बाबा रामदेव पर ओकर कवनो नियन्त्रण ना हो सके आ ऊ लोग अपना योजना से चली संघ के हित के परवाह कइले बिना.\nबिहार में अब हर विद्यार्थी के उर्दू पढ़ावल जाई\nकाल्हु पटना में आयोजित एगो परिचर्चा में बोलत बिहार के मुख्यमंत्री नीतीश कुमार कहले कि बिहार का हर प्राइमरी आ मिडिल स्कूल में उर्दू पढ़ावल जाई आ एकरा खातिर हर स्कूल में उर्दू शिक्षक के बहाली होई. अलीगढ़ मुस्लिम विश्वविद्यालय के शाखा खोले खातिर किशनगंज में राज्य अढ़ाई सौ एकड़ जमीन दे दिहले बिया बाकिर केन्द्र सरकार का चलते देरी हो रहल बा. कहलन कि मुसलमानन के विकास भइला बिना देश के विकास ना हो सके.\nराजीव गाँधी आवास योजना\nदेश में एल लाख से बेसी के आबादी वाला अढ़ाई सौ शहरन में केन्द्र सरकार राजीव गाँधी आवास योजना चलाई जवना से झुग्गी झोपड़ी में रहे वालन के पक्का मकान दिहल जा सके. एह योजना के आधा खर्च केन्द्र दी आ बाकी राज्य सरकार के देबे के बा. शर्त इहो लगावल गइल बा कि मकान के मालिकाना हक आँवटी के दे दिहल जाव.\nयूपी में जमीन अधिग्रहण के नया नीति\nकाल्हु यूपी के मुख्यमंत्री मायावती प्रदेश में भूमि अधिग्रहण के नया नीति के एलान कइली जवना में कहल गइल बा कि कंपनी सीधे किसान से जमीन खरीद सकेले आ सरकार के भूमिका बस बिचौलिया के रही. कवनो निजी काम खातिर भूमि अधिग्रहण तबे कइल जाई जब सत्तर फीसदी किसान एकरा समर्थन में होइहें. विरोधी दल एह नीति के एगो बड़का फ्राड बतावत बाड़े.\nकुछ जातियन के पिछड़ा वर्ग में जोड़ल गइल\nकेन्द्र सरकार देश के चौदह गो राज्यन के पिछड़ा वर्ग अनुसूचित में शामिल जातियन के फायदा देबे खातिर ओह जातियन के केन्द्रो का सूची में शामिल करे के फैसला कइले बिया. एहसे पिछड़ा वर्ग के फायदा सभका मिल पाई. पहिले केन्द्र का सूची में ओह जातियन के नाम ना रहला का चलते ओह लोग के केन्द्र सरकार का बहाली में बेहतर मौका ना मिल पावत रहे.\n«« खबर एक नजर में (2 जून 2011)\nखबर एक नजर में (4 जून 2011) »»


पटना मे गंगा किनारे मुंबई के मैरीन ड्राइव जइसन गंगा पथ पर काम शुरू – टटका खबर\nआजु पटना में मुख्यमंत्री नीतीश कुमार गंगा किनारे बने जात 2300 करोड़ रूपिया के लागत वाला दीघा दीदारगंज गंगा पथ के निर्माण के शुरूआत करवले. गंगा किनारे बने वाला एह 21.5 किलोमीटर लमहर सड़क के निर्माण शुरू करावत नीतीश कुमार कहलन कि आजु जेपी के जयंती ह आ लोक नायक जेपी संपूर्ण क्रांति के प्रणेता रहलन एहसे एह पथ के नाम लोक नायक गंगा पथ होखी. बतवलन कि चार साल में चार लेन के एह सड़क के निर्माण पूरा कर लीहल जाई.\nमुख्यमंत्री कहलन कि एह बहुते महत्वाकांक्षी परियोजना मे 7.5 किलोमीटर एलिवेटेड सड़क होखी आ अशोक राजपथ से पांच जगहा एकरा के जोड़ल जाई. बतवलन कि ए एन सिन्हा इंस्टीच्यूट जहां से ई पथ एलिवेटेड हो जाई ओहिजा सभ्यता द्वार, ज्ञान भवन, पांच हजार क्षमता वाला सभागार का साथ ही पार्किंग आ फूड कोर्टो के व्यवस्था रही. कहलन कि पटने ना देश के तमाम हिस्सा से तकनीकी रूप से बढ़िया आ नया तरह के एह परियोजना के देखे खातिर लोग आइल करी. गाँवो के बचवा सब एह अद्भुत कलाकृति के देख के आनंदित होखीहे.\nमुख्यमंत्री इहो कहलन कि गंगा के सगरी घाटन के सुन्दर बनावे कामो होखी.एह सड़क के बनावे वाला नवयुगा कंपनी से कहल गइल बा कि निर्माण के काम में स्थानीय लोग के रोजगार मे प्राथमिकता दीहल जाव. आगे चल के एकरा के बख्तियारपुर पुल आ आरा छपरा पुलो से मिलावे के योजना बा. कहलन कि कच्ची दरगाह का नियरा छह लेन वाला पुल बनत बा जवना के राघोपुर मे उतारल जाई.\nTags: गंगा, पटना, सड़क परियोजना\nगंगा मे नहाए गइल लड़िका डूबल


आवऽ लवटि चलीं जा – (2) | Anjoria's Weblog\nआवऽ लवटि चलीं जा – (2)\nPosted on जून 22, 2012 by Anjoria\n– डा॰अशोक द्विवेदी\nअबले जवन पढ़नी तवना से आगा\nगाड़ी में मोटरी-गठरी लेले पनवा, बीरा का बगल में बइठल रहे. ओकरा भीतर एगो नया सँसार के सपना कुनमुनात रहे. बीरा ओ सपना से अलग कुछ दूसरे सोचत रहलन. उनका दिमाग में गाँव-जवार के उपहास आ अपमान घुमरियात रहे. ऊ सोचत रहलन…….. चउधुर के ए बेरा ना त सबेरे जरूर मालूम हो जाई. अब त गाँव में उनकर मुँह देखावल दुसवार हो जाई. गवना करावे आइल पनवा के ससुर एको पद ना छोड़िहें चउधुर के. लोग कवन-कवन बोल ना बोली.\n“का सोचऽतारऽ?” पनवा उनका के टोकलस. बीरा चिहुँकलन, बाकिर उनका मन के व्याकुलता कम ना भइल. “किछउ ना…” बीरा आपन आँख बन क के कपार सीट से टेका लिहलन. पनवा उनका देहि पर ओलरि गइल. मादक-स्पर्श के गुदगुदी में बीरा के कूल्हि चिन्ता-फिकिर गायब होखे लागल.\nगुदगुदी जब रुकल त भविष्य के उदवेग लेसि दिहलस. बीरा फेर आँख खोलि के छत के घुइरे लगलन. उनका अपना ओह संघतिया पर पूरा भरोसा रहे जवन आसाम रहे. ओही का अलम पर ऊ ओइजा पयान बन्हले रहलन. ओकर पता उनका पाकिट में चिंगुराइल परल रहे. पनवा साइत उंघाइ गइल. बीरा एक हाली ओकरा अचरजकारी मोक आ निश्छल सुघराई के निहरलन. ओकर मुँह लरुवा गइल रहे. बीरा का मन में प्यार उमड़ल आ लमहर सांस बनि के निकल गइल….. “बेचारी थाकि गइल बिया”. ऊ सोचलन, आ ओकरा ओलरल देहि के अपना कान्ही प सम्हार लिहलन.\nआसाम कवनो नियरा थोरे रहे. रात से सबेर भइल आ सबेर से रात. एह बीचे भविष्य का ओह अनिश्चित अन्हार में बीरा के एक मात्र अलम उनका संघतिया के “पता” उनका साथे रहे. पनवा खातिर जेवन कुछ रहे, पहिलहीं से बीरा पर निछावर रहे. एह परदेश यात्रा में छुइ मुई बनल, मोटरी लेले उनका पाछा-पाछा चले त ढेर लोगन के नजरि बिछिल जाव. गँवई सुघराई आ सादगी में सँवरल देहिं पर आँखि गड़कि जा स. बाकिर बीरा के सुगठित सरीरि देखि के केहू के हिम्मत ना परे. एगो स्टेशन पर दुइ गो सिपाही बीरा के धइलन सऽ, बाकिर पनवा के निधड़क जवाब उन्हनी के चिरुकी हिला दिहलस. “तहन लोग के सरम-हया नइखे का। मरद-मेहरारू नइखे चिन्हात?” पनवा के तिक्खर बोली सुनते उन्हनी के रोब खतम हो गइल. बीरा पनवा का एह तेज रुप से खुदे अकबका गइल रहलन.\nएक तोर त गाड़ी बदले के हड़बड़ी में गार्ड के डिब्बा भेंटा गइल. चढ़े के त बीरा चढ़ि गइलन बाकिर अधेड़ गार्ड खोदिया-खोदिया के बीरा का बारे में पूछे लागल. रहि-रहि के ओकर नजर पनवा पर गड़कि जाव. पनवा गुरमुसि के रहि जाव. ओकरा बड़ा बाउर लागे. गार्ड के तरक से जब बीरा गड़बड़ाए लगलन र पनवा का बोलहिं के परि गइल, “घर के इस्थिति ठिक ना रहल हा गाट साहेब! ओही से घर छोड़ै के परल हा. भागि के भरोस पर हमनी का मरद-मेहरारु देस छोड़ि दिहनी जा, अब आगे भगवान जानसु.” गार्ड खरखाहि देखा के चुपा गइल बाकिर ओकरा मन में खुदुर-बुदुर होखत रहे. ऊ हंसि के कहलस – “ई मरद हउवन! बड़ा सिधवा बाड़न बेचारू! परदेश में एंतरे गड़बड़इहन त काम ना चली.” पनवा ओकर व्यँग के समझलस, बाकिर बीरा का ओरि आँखि तरेरि के जइसे उनका मुरखाई पर आँखिए-आँखी धिरवलसि आ फेरू मुस्कियाइ के हूँ कहि के चुपा गइल.\nआसाम पहुँचला पर कवनो परेशानी ना भइल. उहवां बीरा के हिरऊ सँघतिया रहलन रमेसर काका के लड़िका, कौलेसर. खूब आव-भगत कइलन उनकर. बीरा के मुंहे, उनुकर कहानी सुनि के चिन्ता त भइल उनका, बाकिर ढाढस देत कहलन, “अब तूँ हमरा किहां चलिए अइलऽ त निश्चिन्त होके रहऽ. इहवां केहू कुछ ना बिगारी तहार. हम बड़ले नु बानी.”\nबीरा पनवा के संगे कौलेसरे किहां रहे लगलन. दू चार दिन क त सवाल रहे ना कि पनवा कौलेसर का कोठारी में गुजर कर लीत. कौलेसर का चलि गइला पर ऊ एक दिन बीरा के टोकलस, “तहरा नीक-जबून कुछ ना बुझाला. एकहीं कोठारी में आखिर अतना अदिमिन के गुजर कइसे होई? दीन सुखरग बा त तू कौलेसर का संगे बहरा सूति जा तारऽ! बरखा-बूनी अइला पर का होई? रात त एही में भेड़ियाधसान होई न! एहूं तरे इहां ढेर दिन रहल नीक नइखेऽ!” बीरा मोट बुद्धि त रहले ना. फट से बूझि गइलन. पनवा सांच कहतिया.\nरात खान, खाइ-पी के जब कौलेसर सूते चललन त बीरा कहलन, “ओंतरे त हमनी का एके बानी जा ए कौलेसर, बाकिर एगो कोठारी में क दिन गूजर कइल जाई? तहरो त फजिहते न होता. बरखा-बूनी अइला पर अवरु परेशानी हो जाई. कहीं एगो कोठारी देखि के दिउवा देतऽ त बड़ा नीक होइत.” कौलेसर त पहिलहीं से फिकिरमन्द रहलन बाकिर संघतिया पर जाहिर ना कइल चाहत रहलन. पनवा के रहला से, उनका खाए पिए के त आराम रहे बाकिर सांच ई रहे कि ओह हालत में ढेर दिन चललो मुसकिल रहे. तब्बो उ अहथिरे कहे सुरु कइलन, “ए संगी! परदेश में केहूँ तरे गुजर बसर करे के चाहीं, फेरु अबहीं त तूँ कहीं नोकरी नइखऽ करत. कोठारी के किराया लागी. पहिले नोकरी त मिले द. कोठरियो के इन्तजाम हो जाई. हम तहरा खातिर एक दू जगह बतियवले बानी. कहीं नोकरी धरा जाए द.”\nअबहीं कुछ दिन बीतल होई. कौलेसर का सिफारिस से बीरा के एगो सेठ किहां दरबानी मिल गइल. साथे साथ कोठरिया के इंतजाम हो गइल. बीरा पनवा के लेके अपना सेठ किहां चलि अइलन. सेठ उनका के अपना हाता के एगो कोठरी देइ दिहलस. तनखाह तय भइल पाँच सौ पचास रुपया. मोका पर उहे ढेर रहे. बीरा का संगें-संगे पनवा खुश रहे.\nबाकिर ज्यों-ज्यों दिन बीते लागल, ओह रुपया के पोल खुले लागल. सुबिधान भोजनो मोहाल रहे दूनो परानी के. कबो चाउर रहे त दाल ना, कबो रोटी रहे त तरकारी ना. जाड़ के दिन रहे. बीरा सेठ के पुरान कम्मर पर दिन काटत रहलन. पनवा से बरदास ना भइल त बीरा से कहलस, “एगो नाया कम्मर काहें नइखऽ कीनि लेत। ए फटहा कम्मर से क दिन काम चली? जाड़ो बढ़े लागल.” बीरा ओकर पीर समझलन बाकिर पइसा के महमार देख के महंटिया गइलन.\nदू चार दिन बाद पनवा फेरु पाछ धइलस. कुछ समझे बूझे लऽ ना का। आखिर कमरवा कहिया किनबऽ? हमहूं त हइ फटही लुग्गा साटि के रात काटऽतानी.” बीरा फिकिर में परि गइलन. पनवा जानत रहे कि कम्मर काहें नइखे आवत। ऊ मोटरी खोलि के ओमे से अपना पछुवा निकललस आ बीरा के हाथे ध दिहलस. बीरा भौँचक! भकुवा के ओकर मुंह ताके लगलन. पनवा झिरिकलस, “भकुवा मत. जिनगी रही त अइसन अइसन कतने पछुवा आई जाई. देहिंया ले कीमती इहे बा? एकरा के बेंचि के एगो कम्मर कीनि लऽ!” ना नुकुर करत आखिर बीरा के मानहीं के परल.\nबीरा कौलेसर किहाँ गइलन त ऊ ना भेंटइलन ना. लचार होके अकेलहीं बजारे चलि दिहलन. पूछत-पाछत एगो सोनार का दोकानी बइठलन. सोनार चलता-पूर्जा रहबे करेलन स. बीरा के निछट गँवार आ सीधा साधा चेहरा से, अनुभवी सोनार का बूझत देरी ना लागल कि आसामी बुद्धू बा. पांच सौ बीस रुपया के पछुवा पर कतरनी चलावत-चलावत ऊ दाम दूइ सौ कइलस त बीरा के झूझूंवावन बरल. उ कहलन, “हमार पछुवा द ए भाई, हम दुसरा जगह बेचब”. आसामी फूटल देखि के सोनार लासा फूसी लगावे शुरु कइलस, “रउवा सोझिया आदिमी बानी. दोसर केहू हमरा ले ढेर दाम थोरे दे दी. हमरा बात पर बिसवास करी. विश्वास पर दुनिया टिकलि बा. ओंतरे राउर मरजी”. बीरा के मन आग-पाछ होत रहे. सोनार बुझि गइल कि ओकर बात सटीक बइठलि बीया. ऊ कुछ रुपिया अवरु अधिका बढ़ाई के रुपिया गीन दिहलस. बीरा तीन सौ सत्तर रुपिया लेके उठि गइलन.\nकम्मर किनला का बाद बीरा के लगे एक सौ तीस रुपिया बांचल. उ पचास रुपिया में पनवा खातिर एगो लुग्गा किनलन आ घर के राह धइलन. लवटत खा उनुका मन परल कि कई दिन से बे तियने-तरकारी के कटऽता. ऊ खाली आलू आ पियाज लिहलन. किरिन बूड़त-बूड़त जब घरे अइलन त पनवा लुग्गा किनला खातिर उनका के खूभ झंपिलवलस. ओंतरे ओकरा भीतर बीरा खातिर सनेह लहरियात रहे. सोचत रहे कि बीरा ओकर केतना खेयाल राखऽ ताड़न. बीरा बाँचल रुपिया पनवा के देत कहलन, “ल! अब सब्बुर हो गइल नऽ!”\nओघरी सेठ कहीं बाहर गइल रहे. बीरा संझिए से गेट पर बइठल रहलन. भाला देवाल पर ओठँघावल रहे. एगो त माघ के टुसार, ऊपर से सन् सन् हवा चले त बुझाव कि देंहि अंगरि जाई. पनवा उनका के कहत थाकि गउवे बाकि ऊ कम्मर नंहिए ले अउवन. उनका अब जाड़ लागत रहुवे. गांव रहित त पतई पुअरा फूंकि के आग ताप लेतन. ईहां कउड़ के सुनगावो। कउड़ का मन परते उनका दिमाग में हाता का आरी-आरी फेंकाइल लकड़ी इयाद परुवी सन. उ उठि के अन्हारे टोइ-टोइ लकड़ी बटोरे लगुवन. लकड़ी बटोरउवे त आगि के फिकिर भउवे. टाइम बारह से कुछ उपर होत रहुवे. सोचुवन आगी सुनगा लेब त तापत-तूपत सबेर हो जाई बाकि आगि आवो त कहाँ से? उ कोठारी का ओर चलि देहुवन.\nकोठारी के कंवाड़ी बन रहुवे. बीरा धीड़े धीरे जंजीर खड़कउवन त भितरी से पनवा के बोली सुनउवे, “के हऽ?” बीरा ओकरा आवाज के कंपकंपी महसूस करत धिरही से सन्तोष दिहुवन, “हम हईं हो, बीरा!” बोली सुनतहीं कहीं कि कवाड़ी फटाक से खुलि गउवे. पनवा चिहाइले कुछ पुछहीं के रहुवे, तले बीरा पूछि दिहुवन, “अभिन जागले रहलू हा?” पनवा उदास मुसकान में बोलुवे, “नीन त रोजे तूँ लेके चलि जालऽ. अकेल जीउ घबड़ाइल करेला. कइसे कइसे रात कटेले, एकर मरम हमार हिरदया जानऽता!”\nबीरा ओकर तड़प महसूस करुवन. पनवा का सटला से उनका भितरी कुछ सुनुगे लगुवे. देहीं के जामल खून पनवा के कंपकंपी देखि के दउरे लगुवे. ऊ पनवा के अँकवारी में भरत कहुवन, “नोकरिए अइसन बा ए पान. हम का करीं? हमरा कवनो सवख थोरहीँ बा कि तहरा से अलगा रहि के रात काटी.”\nबीरा के बोली मोटर का पी-पी में दबा गउवे. उ पनवा के छोड़ि देहुवन आ भाला उठावत गेट का ओरि दउरुवन.पनवा सन्न. ओकर गरमात खून धीरे-धीरे फेरू जामे लगुवे. मुँह से खाली अतने निकलुवे, “धिरिक जिनिगी बा हमार! संगे सुतलो-बईठल आ बोललो-बतियावल मोहाल हो गइल बा.”\nसेठ के रोबिआइल बोली सुनि के जब बीरा गेट खोलुवन त सेठ गड़िए में से डाँटि के पुछुवे, “घर में सोया था क्या रे? इतनी देर से हार्न दे रहे हैं और तुझे सुनाई नहीँ रहा है?” बीरा सकपका गउवन, फेरु सँभारि के कहुवन, “हुजूर जाड़ लागत रहल हा. कउड़ सुनगावे खातिर आगी लियावे चलि गइनी हाँ.” “ऐसे ही गायब हो जाएगा तो दरबानी क्या करेगा? अच्छा सबेरे तुमसे पुछेंगे!” आ सेठ के गाड़ी हुर्र से आगा निकली गउवे. बीरा गेट बन करत खान सोचुवन, “अधम जिनिगी बा हमरो. छन भर हटि का गइनी, साला पहाड़ टूटि परल. अब सबेरे का जाने का होई?”\nपनवा देरी होत देखि के बहरा निकलि आइल रहुवे. सेठ के डपटल सुनि के ओकरा बूझत देर ना लगुवे कि सेठ काहें अतना नराज बा? ऊ धीरे-धीरे गेट का ओर बढ़ि गउवे, बीरा स्टूल पर बइठि के मूड़ी गोतले रहुवन. फिकिरे उनुकर माथा फाटत रहुवे. पनवा उनका कान्ही हाथ धरुवे त ऊ चिहा के ऊठि गउवन. पनवा धिरहीं से पूछुवे, “का ह हो? सेठ काहें गरमात रहलन हा?” बीरा चिहुँकि के ओकर मुँह ताके लगुवन. उनका कुछ ना सुझुवे त अतने कहुवन, “तूँ का चलि अइलू हा? जेवन होई तेवन आगहीं आई. अन्हेरिहे सोचि-सोचि के मुवला से का फायदा? तू जा! सूतऽ!” पनवा चुपचाप खड़ा रहे. बीरा फेरु स्टूल पर बइठि गउवन.\nपनवा गोड़ का अगूँठा से माटी निखोरत पुछुवे,”तनी हमहूँ त जानि कि का भइल हा?”\n“तोहरा ए पचरा में परला से का फायदा? आरे आगि लिआवे खातिर उहाँ से हटि गउवीं आ एने सेठवा आ गइल हा. ऊ बूझलस हा कि हम सूतल रहनी हां. बस गरमा गइल ह.” बीरा चुपा गउवन.\nपनवा उनका कपार पर हाथ फेरे लगुवे. सहानुभूति का छुअन से बीरा के ढाढस मिलुवे बाकिर ऊ पनवा के काँपत देखुवन त प्यार से झिरुकुवन, – “जा ना, जाड़ लागी. ढेर फिकिर कइला के काम नइखे. अइसन गलती नइखीं कइले कि सेठ डामिल-फाँसी चढ़ा दीहें.” पनवा तब्बो उहाँ से ना हटल, त बीरा उठि के ओके दहिना अंखवारी में भरले कोठरी का ओर चल दिहलन..\nसबेरे होखते सेठ का बइठका में बीरा के बोलाहट भइल. उहे पूछ ताछ, ऊहे जवाब. बाकि बीरा ए बेरा ना सकपकउवन. ऊ साफ साफ साँच कहि दिहुवन. सेठ पर ओह सफाई के कवनो असर ना भउवे. उ आपन दू टूक फैसला सुना दिहुवे. बीरा के ई उम्मेद ना रहुवे कि सेठ अतना कठोर होई. उ गिड़गिड़उवन बाकि सेठ टस से मस ना भउवे. “एक हप्ता के टाइम बा! तूँ जल्दी से जल्दी आपन बेवस्था क के ईहां से चल्ता बनऽ. तोहार हिसाब परसो मुनीब क दीही”. ऊ भारी मन लेले अपना कोठारी का ओरी चल दिहुवन.\nबीरा के अलम टूटल त सँघतिया कौलेसर किहां सरन लिहलन, फेरु जवन फिकिर कपारे चढ़ि के, भीतर का काँवर पिरीत के असमय झांवर क देले रहे ऊ मोका पावते अवरु चाँड़ हो गइल. सबेरे के निकलल डगडग मारल फिरसु बीरा. बाकिर नोकरी मिले त कवना सोर्स कवना विश्वास पर? बहुत कहला सुनला पर कौलेसर के मालिक साहब उनका के आपन दरबान बनावे पर राजी हो गइल. नोकरी पर जात खानी कौलेसर समझवलन, “सँघतिया, दुनिया देखावटी इमानदारी आ देखावती करतब खोजेले. एक जगो त भुगत चुकल बाड़ऽ, सोच समुझि के ठेकान से रहिह.” बीरा संघतिया के सीखि खूँटा गठिया लिहलन आ नवका सेठ के दरबार धइलन.\nनवका सेठ बड़ा रंगीन तबियत वाला रहे. साहखरच आ फितरती. बड़े बड़े साहब सुबा ओकरा किहां जुटसु. अंगरेजी शराब के बोतल खुले आ किसिम किसिम के भोजन तइयार होखे. बीरा भड़कलन बाकि संघतिया के सीखि मन परि गइल. सेठ का सहर में कई गो माकन रहे. अदमियो जन के कमी ना रहे ओकरा. चाह के दू गो बगान ओकरा पास रहे आ चाह तइयार करे वाली फैक्ट्री. ओहि किहां बीरा काम करे लगलन.\nसुरु-सुरु में सेठ के रंग-रोआब से बीरा भले कुछ भबतल होखसु, बाकि अब उनका एकर रपट परि गइल रहे. रोज खाइ-पी के संझिए खान अपना ड्यूटी पर हाजिर हो जासु. दिन का ड्यूटी पर दूसर दरबान रहे. बीरा के ड्यूटी सांझिए लागि जाव. ई बात दोसर रहे कि एइजा तनखाह अधिका मिले.\nअपना चुस्ती आ फुर्ती से, बीरा के सेठ के विश्वासपात्र बने में देरी ना लागल. सेठ बाहर जाव त उनका उपर पूरा जिम्मेवारी डालि जाव. नतीजा ई भइल कि बीरा के कबो कबो दिनवो के मोका ना लागे कि कोठारी में जासु. कतने बेर ऊ आवे जाए वाला लोगन के मेहमाननवाजी आ सवाल के जवाब देत-देत अउँजा जासु. कबो-कबो उनके बख्शीश में पचीस पचास रुपयो भेंटा जाव. सेठ के दाई उनके पछिला-पछाड़ी बइठा के खिया पिया देस.\nउनकर एह डयूटी से पनवा बहुत खुझे. अकेले ओकर मन ना लागे. बइठल-बइठल बीरा के बाट जोहल करे आ उनका बारे में सोचते सोचत ओकर मन रोवाइन हो जाव. परदेश में बीरा के छोड़ि के ओकर दूसर के रहे आपन? उदासी जब चँपलसि त ओकर रौनक उतरि गइल. नेह का संगे-संगे देंहि झँवाए लागल. उ बइठल बइठल सोचे…” हे गंगा माई! इ कइसन परिच्छा ले ताड़ू? गाँवे रहली त गांव-घर, कुल-परिवार आ समाज के भय से कुहुंकली आ जब एके लग्गे रहे के मोका आइल त बतियावहूं के मोका नइखे भेंटात.”\nएक दिन, दुपहरिया में, जब बीरा अपना कोठरी का आगा परल बेंच पर ओठँघल सूति गइल रहलन, कौलेसर आ गइलन. पनवा दुआरी पर बइठल का जाने कवना सोच में डूबल रहे. कौलेसर का खँखरला पर जब ओकर नजर उठल त जइसे आँखी में खुशी के फुलझड़ी छूटे लागल. हड़बड़ाइ के उठल आ कोठारी में से एगो स्टूल लिया के बहरा ध दिहलस. कौलेसर बीरा के झँझोरि के जगा चुकल रहलन. बीरा का बगल में बईठत कहलन, “गाँवे गइल रहनीं हाँ. पूरा आठ-दस दिन रहि के आवत बानी!”\n– “बाबू जी ठीक-ठाक बाड़न नऽ!”, कटोरी में मिसिरी आ लोटा के पानी स्टूल प धरत, पनवाँ अकुताइल पुछलस.\n– “ठीके बाड़न, आरे एघरी तोहरा काका आ भतीजा लोग उनका के देखत-भालत बा. ऊहे लोग खेत-बधार से लेले गोरु-बछरु कुल्ही सँभरले बा.”\n– “जवन सँभरले बा लोग, तवन भगवाने जानत होइहें. कइसन बाड़न बाबू? ढेर दुबराइल बाड़न?” पनवाँ के गला भरि आइल.\n– “कहत न बानी कि ठीक बाड़न”. कौलेसर पनवाँ के ढारस देबे खातिर अपना बात पर पूरा जोर देत कहलन.\n– “आ हमरा भइया-भउजी से भेंट ना भइल हा? ऊ लोग जानत बा कि हमनी का एइजा बानी जा.” बीरा जइसे कूल्हि समाचार एक्के बेर जान लिहल चाहत रहलन.\n– “ठीके-ठाक बा लोग, तहन लोग के गाँव छोड़ देला से नाराज आ दुखी बूझाइल लोग. तोहार भइया जरुरे कुछ परेशान लउकलन. तोहन लोग के खिस्सा सुनाइ के बतावे लगुवन कि केंतरे उनका दुआर पर कई दिन ले बलुआ के लोग उपदरो कइले रहे. ई त अच्छा रहे कि उनका तोहन लोग के पता-ठेकाना मालूम ना रहे, ना त जेंतरे ऊ बतावत रहुवन, चउधरी गाँव-जवार के लोगन का सँगे एइजा चलि आइल रहतन.”\nबीरा के मुँह लटकि गइल रहे. मूड़ी नीचे कइले फिकिर में डूबे उतराए लगलन.\n– “पहिले पानी पी लेबे दऽ इहाँ के, त फेर जवन बुझाय पूछिहऽ.”, पनवाँ बोलल.\nकौलेसर जब पानी पी चुकलन त मूड़ी लटकवले बीरा के बल देत कहलन, “लोगन के त काम बा कहल-सुनल. तोहन लोगन के आपन रस्ता अपने तय करे के बा. हँ हम अपना बाबू जी के जरुर बतउवीं कि तोहन लोग एइजा बाड़ऽ जा आ ठीकठाक बाड़ऽ जा.”\n– “का? तब त जुलुमे बा!” बीरा के बेचैनी अउरी बढ़ि गइल.\n– ” अरे मरदे, आखिर कबले केहू ना जानी? कबले भगोड़ा बन के रहबऽ एक न एक दिन त सब जनबे करी! आ हमार बाबू जी बहुत धीर गम्हीर आ समझदार आदमी हउवन. उनके असलियत के मरम खूब नीक से बूझाला!”\n– “जनला का बाद हमहन का बारे में कुछ कहतो रहुवन?” पनवाँ निखोरत पुछलस.\n– “हँ, इहे कि तोहन लोग कवनो पाप नइखऽ जा कइले. एक दोसरा के चाहल आ निबाहल कवनो पाप ना हऽ. अगर पनवाँ के बाबूजी दुनियाँ के परवाह ना क के तोहन लोग के बियाहे क देले रहतन त ई नौबते काहें आइत? तोहनो लोग के भलाई भइल रहित आ ऊहो आज ठीक ठाक रहितन. इनकर काका आ पितिआउत भाई लोग के जरुर घाटा होइत.”\n– “अब त फायदा होत बा नऽ! हवेखते बा लोग. पहिलहूँ ऊ लोग इहे चाहत रहे कि कइसे हमार बिदाई होखे आ कइसे बाबू का खेत पर ओह लोगन के कब्जा होखे.” पनवाँ अपना मन के उदबेग खोलि दिहलस.\n– “अउर सब घर पलिवार मजे में बा लोग नऽ?”, बीरा पुछलन.\n– “हँ भाई सभे मजे में बा. हमार पूरा घर-पलिवार तोहन लोग का सँगे बा. साँच के आँच का? बाबू कहत रहुवन कि धीरे धीरे सबका एक दिन तोहन लोग के कबूलहीं के पड़ी.”\nकई महीना से गांव-घर से उखड़ल, लांछित-अपमानित पनवाँ का हिरदया के कुछ शांति मिलल. परदेस में अकेल रहत रहत उदासी ओढ़े-बिछावे के लकम धरा गइल रहे. अपना अँगना-दुआर आ सिवान में चहकत-उड़त रहे वाली चिरई इहाँ पिजड़ा का भीतर छटपटाइ के रहि जाव. अइसन ना रहे कि ओके गाँव घर के इयाद ना आवे, बाकि इयाद आइए के का होइत?\nकौलेसर घंटा भर रहलन. बहुत बतकही भइल. बहुत बादर छँटलन स. जात जात ऊ बीरा से कहलन, “गाँव मे लवटे आ रहे खातिर अपना के कूल्हि बिरोध, अपमान, तिरसकार, आ लड़ाई खातिर तइयार करे के परी. तोहके आजु से ई गँठियाइ लेबे के चाहीं.” बीरा के उनका एह उछाह भरल सीख से बहुत अलम, बहुत बल भेंटाइल.\nसूरुज के ललाई धीरे-धीरे बदरन का धमाचौकड़ी में ओरात रहे. साँझ के धुंध धीरे धीरे जमीन पर उतरे शुरु क देले रहे. बीरा आपन खाकी कोट पहिन चुकल रहलन. पनवा चउकी पर थरिया धरत बोलल, “आराम से कुछ खा-पी के तब जइतऽ! दिन पर दिन शहरी बाबू भइल जात बाड़ऽ!” बीरा हँसि दिहलन, “भूखि रही तब न केहू खाई! पता ना एइजा हमरा के का हो गइल बा?”\n“दूध-दही कुछऊ रहित त खाइल होइत. खाली रोटी आ आलू के तरकारी खात खात मन अँउजाइ गइल बा. एइजा गाँव लेखा लेहना पताई आ फरुहा कुदार त करे के नइखे. आदमी जब जाँगर चलावेला त भुखियो चाँप के लागेले.” मुंह में हाली हाली कवर डालत बीरा सफाई दिहलन.\nपनवा समझत रहे. असल बात त इ रहे कि सँझिए इनकर ड्यूटि चालू हो जाले. गेट पर ना रहसु आ कवनो बात हो जाव त नोकरियो जाई. तनी बेरा गिरा के इतमीनान से खइतन त एक दू रोटी बेसी खइतन, दूध दही कहाँ से आवे? दिन के ड्यूटी देबे वाला दरवान सँझही, माली का संगे संगे भागि जाला. जात जात बोलत जाई, “तनी देखिहऽ बीरा… हमरा बजारे जाए के बा.” फुकवना इ कबो ना सोचे कि बीरो के पलिवार बा, इनहूँ के बजार हाट जाए के परेला. इनकर बजार त दुपहरिए में होला. अतना दिन में कब्बो जो इनका संगे बजार घूमे के मोका मिलल होखे. पनवा उनकर हाली हाली कवर उठावत देखत रहे आ मने मन खीझत रहे.\nथरिया टारत बीरा उठि गइलन. अँचइ के लवटलन त गमछी से ताबरतोर मुँह हाथ पोंछलन आ कोना में खड़ा कइल भाला उठा के बहरिया गइलन.\n“आवऽ लवटि चलीं जा” लघु उपन्यास के पहिला हिस्सा १९७९ में भोजपुरी पत्रिका “पाती” में “सनेहिया भइल झाँवर” शीर्षक से छपल रहे आ एकर दुसरका हिस्सा “समकालीन भोजपुरी साहित्य” के जून १९९७ के कथा विशेषांक में ” पनवाँ आ गइल” शीर्षक से छपल. हालांकि ई देहात के बे पढ़ल-लिखल पनवाँ आ बीरा के प्रेमकथा ह, बाकिर एम्में गाँव से शहर के पलायन आ फेरु ओसे मोहभंग के साथे-साथ वापसी आ अन्तःसंघर्ष के चित्रण बा.\nई लघु उपन्यास बाद में अँजोरिया में धारावाहिक रुप से प्रकाशित भइल रहे. अब ओही उपन्यास के अँजोरिया के एह नयका संस्करण पर प्रकाशित कइल जात बा. कोशिश बा कि पुरनका संस्करण से सम्हारे जोत रचनन के एह खंड में ले आवल जाव जेहसे कि पाठकन के खोजे पढ़े में सुविधा होखे.\nउपन्यासकार डा॰ अशोक द्विवेदी के नाम भोजपुरी साहित्य में जानल मानल आ मशहूर बा. अँजोरिया के सौभाग्य बा कि डा॰ द्विवेदी के रचना नियमित रूप से मिलत रहेला प्रकाशन खातिर आ हर बेर ओकरा के प्रकाशित कर के मन खुश होला. डा॰ अशोक द्विवेदी का बारे में भोजपुरी साहित्य के एगो पुरहर स्तंभ पाण्डेय कपिल के कहना बा कि, “गीत, गजल, नई कविता, निबंध, कहानी, लघुकथा, आलोचना आ संपादन का क्षेत्र में डा॰ अशोक द्विवेदी के जे अनमोल अवदान भोजपुरी के मिलत रहल बा ओकरा से भोजपुरी के ठोस आ वास्तविक समृद्धि सुलभ भइल बा…… उनुकर कहानी परम्परागत भोजपुरी कहानियन के इतिवृत, आदर्श आ औपचारिक विवरण से आमतौर पर मुक्त बा. यथार्थ जिनिगी के नीमन-बाउर अनुभवन से उपजल कहानी जहाँ एक ओर भाषा के संपूर्ण संस्कृति संस्कार से लैस बा, उहें एकनी में देश आ काल का मोताबिक उभरल चरित्र तीखा आ क्रिटिकल भइला का साथे बड़ा सहज ढंग से उभरल बाड़ें स.”\nThis entry was posted in उपन्यास, साहित्य by Anjoria. Bookmark the permalink.


ई सरकार का हऽ – Anjoria\nजनवरी 16, 2011 गणित, भोजपुरी लस्टम-पस्टम, सरकार, सहारा\nरामचेला एह जाड़ में सबेरे-सबेरे बाबा लस्टमानंद के दुअरा पहुँचले. बाबा घूरा तर बइठल रहले. संगे अउरो दू चार गो लोग रहे. बाबा के दंडवत बोल के राम चेला घूरा के लगे एगो पुअरा के बिड़ई पर बइठ गइले. राम निहोरा खइनी मलत रहले, बनवला के बाद सबके दे के रामोचेला की ओर बढ़वले. चुटकी में सुर्ती दाबि के राम चेला बाबा से कहले, बाबा हो. सरकार के बारे में तोहार का खेयाल बा ?\nबाबा कहले, देखऽ बाबू. दर्शनशास्त्र के मोताबिक ई संसार पानी के बुजबुजी हऽ. अबे खिलल बा अबे बिला जाई. सरकारो पर इहे नियम लागू होला. अभी सरकार चल रहल बा अबे सुनाई कि गइलॆ लेकिन ई त प्रकृति के नियम हऽ. सरकार एगो अइसन चीज हऽ कि एकर व्याख्या एगो नियम से ना हो सकेला. एकर गणित अलग होला, साइंस अलग होला, बायलाजी अलग होला. अब जीव विज्ञान के आधार पर देखबऽ त पता चली कि सरकार घुसकत बिया, कबहु ड़ेंगऽतिया, त कबहुं चलऽतिया. सरकार के पीठ में रीढ़ ना होला. एही से ऊ जब ना तब झुक जाले. कवनो बात पर डाँड़ टेढ़ क ले ले आ कवनो ना कवनो सहारा ले के खड़ा रहेले. लेकिन जे सहारा देले ऊ चुप ना रहे. कबो चिउंटी काटेला, कबे धकियावेला त कबो छोड़ देबे के धमकी देला. कब्बो इहो देखल जाला कि सहारा देवे वाला हटि गइल. सरकार लागल डगमगाये. लेकिन ओही समय जइसे प्रभु के चमत्कार होला ओसहीं ना जाने कवन गड़बड़ घोटाला होला कि कवनो इयोर से केहू आ के सरकार के सहारा दे देला. एगो बयान जारी हो जाला कि सरकार गिरी ना, एकदम खतरा से बाहर बा. जवन दल सरकार के सहारा देला ओकर मन आ सरकार के मन में बड़ा अंतर होला, तबहुओं ऊ सहारा देला. ई त भइल जीव विज्ञान के बात. अब सरकार के देखीं जरा गणित के नजरिया से. एह पर ऊ फार्मूला ना लागे जे सारी दुनिया में लागू होला. उहां समर्थन के गणित, जोड़-तोड़ के फार्मूला, खरीद-बिक्री, पद के बँटवारा वगैरह जियादा काम आवेला. केमिस्ट्री त हमेशा बदलत रहेले. कबहुं सरकार के साथ हो जाले त कबहुं सरकार के खिलाफ. भीषण इलाज से सरकार के हालत हमेशा अंतिम साँस गिन रहल बुढ़िया अस होला. अब मुअल तब मुअल. लेकिन सहारा समर्थन नामक कोरामिन से बाँचल रहेले.


केहू लवटा दे हमर बीतल अतीत – Anjoria\nसंजोगो रहे, सौभाग्यो रहे. मंच अइसन जहाँ पुरनका साथियन से ले के गुरुजी लोग तक, सभे मौजूद रहे. सभका दिमाग में घुरियात रहे बचपन के इयाद. एक दोसरा में गडमड तस्वीरन का साथ. कुछ शरारत, कुछ सजाय. कुछ खट्टा त कुछ मीठ. मौका रहे बनारस के श्री कमलाकर चौबे आदर्श सेवा विद्यालय इंटर कॉलेज के वार्षिकोत्सव के. मंच पर बइठल सिद्धार्थ गौतम आ पंडित श्रीकृष्ण तिवारी का मौजूदगी में विद्यालय के पुरान छात्र मनोज तिवारी “मृदुल” बोलत बोलत भुला गइल रहले अपना बीतल जमाना का इयाद में. आ सोचत रहले कि “केहू लवटा दे हमर बीतल अतीत”. कॉलेज का अँगना में पुरान बरगद के फेंड़ इयाद आवत रहे. आ मनोज तिवारी झड़ी लगा दिहले रहले अपना चर्चित गीतन के. ओह दिन जेही मौजूद रहल ओहिजा सभका याद में एगो अउरी खुशनुमा इयाद जुड़ गइल. ओह दिन के, मनोज तिवारी के गायन के, आ पुरनका इयार दोस्तन का साथ फेर से मिलला जुलला के.


हमरा गाँवे आ के देखीं ना सरकार – Anjoria\nJan 9, 2011 भोजपुरी लस्टम-पस्टम\nजब दुनिया भर में तरक्की के बयार बह रहल बा त बाबा लस्टमानंद के गाँव कइसे अछूता रहि जाई. ओह गाँव के जे सड़क पहिले ईंटा के रहल ह, ना त अलकतरा टूटल टाटल, अब उहाँ सीमिंट के रोड बन गइल बा आ गाँव के लइका दहेज के मोटर साइकिल ले के ना त बाबूजी चाचा भईया के बहरा के कमाई से मोटर साइकिल ले के दिन भर दनदनात चलऽता लोग. गाँव में मोटरसाइकिल पर अक्सर तीन लोग बइठेला. जे चलावेला ऊ एक हाथ में मोबाइल लिहले रहेला आ लगातार बतियावत रहेला. ओकनी के देख के बुझाला कि ई रफ्तार में जबे मोटरसाइकिल लड़ल त बूझि जा कि दू एक जाना बांचियो गइल लोग त हाथ गोड़ नकाम हो जाई. गाँव में सड़क के किनारे खड़ा हो के देखला पर बुझाला कि गांव एगो रेस में शामिल हो गइल बा. ओह रेस में पैदल से लेके सायकिल, आटो आ ट्रैक्टर वाला सब जेतना सवारी गाड़ी बाड़ी सन सब शामिल हो गइल बा. सब बेतहाशा भाग रहल बा. केहू समुझावल सुने के तइयार नइखे. जे समुझावे के साहस करबो करे केहू त उलट के जवाब सुन ली. पढ़े के कहऽ त सुने के पड़ेला कि पढ़लऽ नऽ, का कमातारऽ? हम अरब चलि जाइब कर्जा ले के आ तहरा ले बेसी कमायेब.\nगाँव के तरक्की के उदाहरण ह कि हर घर में मोटरसाइकिल आ हर हाथ में मोबाइल आ पाँच सात गाँव पर एगो युरोपियन यूनियन के मनी ट्रांसफर आफिस आ ना त बैंक के एटीएम मशीन. मशीन के शीशा वाला रुम में जब ले भीड़ ना लागे तब ले मजा ना आवेला. अतवार के एटीएम बंद रहेला आ अनदिना ओकरा भीतर गुटखा आ सूर्ती बिकाला. भीतर भीड़ लागेला आ बाहर लाइन. जदि आप एटीएम के बहरा लाइन में खड़ा रहीं आ भीतर से लोग के बाहर निकले के इंतजार करीं त पब्लिक आपके धक्का दे के भीतर ढुका दी, फुहरपातर बात बोनस में सुनाई.\nअगर आप बैंक में जा के शिकायत करेब त केहू धेयान ना दीही उलटे लोग आपके अइसन नजर से देखी कि कहाँ से मुँहफइल आ गइल.\nबैंक के कर्मचारी समझाई कि आप सभ्य आदमी हईं, बाद में आ के पइसा निकाल लेब. लेकिन बाद में कब ? बैंकिग समय का बाद जायेब त एटीएम बंद आ बैंक का समय में जायेब त बरदाश्त के बाहर भीड़. दिन में अगर कभी भीड़ ना रहे त बूझ लीं मशीन खराब.\nगैस लाइन से मिली लेकिन ब्लैक में गांव के पांड़े जी का दोकान पर जब चाहूं, जेतना चाहीं, ओतना भेंटा जाई. शिकायत कइला पर सुने के मिलेला कि घर में भैंटा जा ता त अतना हरानी का ? आ सुविधा खातिर पइसा त देवहीं के पड़ी. गाँव में सबसे बड़हन आदमी ऊ होला जे सिपाही जी के खियावत पियावत होखो. आप केतना पढ़ल बानी एकर कवनो कीमत नइखे, आप घर में केतना रुपिया भेज तानी आ आपके बाल बच्चा केता पइसा फूँकऽता इहे आप के स्टेटस के निशानी ह. हमरा गाँवे आईं आ देखीं कि भारत के गाँव केतना तरक्की कइले बा. लेकिन होशियारी से आएब ना त हमहुं कुछ ना कर पायेब.\nOne thought on “हमरा गाँवे आ के देखीं ना सरकार”\nराऊर एह रचना के पढ के मन गदगदा गईल बा ।


यू/अ सर्टिफिकेट वाला लक्ष्मण रेखा में गुंजन पन्त महिला प्रधान के किरदार में – Anjoria\nवइसे त आमतौर पर फिल्मी अभिनेत्रियन में ग्लैमरस बने क होड़ लागल रहेला बाकिर एह दौड़ से हटके अभिनेत्री गुंजन पन्त एगो साधारण घरेलू महिला के किरदार निभाके बहुते खुश नज़र आवत बाड़ी आ उहो सुपर स्टार विनय आनद के आदर्श पत्नी बन के. जल्दिए रिलीज होखे वाली फिलिम “लक्ष्मण रेखा” में ऊ एगो नॉन ग्लैमरस बाकिर बहुते प्रभावशाली महिला के किरदार में नज़र अइहें. आशा प्रोडक्शन के बैनर तले बनल आ भारतीय संस्कार अउर संस्कृति के परोसत एह फिलिम के निर्माता अशोक गुप्ता आ आशा गुप्ता हवे लोग, निर्देशन कइले बाड़न मनोज गिरी .\nबकौल गुंजन पन्त एह किरदार के निभावल उनुका ला चुनौती आ जिम्मेदारी भरल रहे. एह किरदार में उनुका अइसन भारतीय नारी बने के रहल जे अपना परिवारे के आपन दुनिया मानले बाकिर ज़रुरत पड़ला पर ऊ हर लक्ष्मण रेखा पार करत समाज आ दुनिया के सामना हिम्मत से कर सकेले. कहली कि उनका गर्व बा कि एतना बढ़िया किरदार निभावे के मौका मिलल आ निर्माता अशोक गुप्ता आ आशा गुप्ता के आभार जतवली कि लीक से हटल एह फिलिम के निर्माण कइल लोग.\nगौरतलब बा कि “लक्ष्मण रेखा” के “यू/अ सर्टिफिकेट” मिलल बा. इहे बतावत बा कि आजु का तारीख में बनत भोजपुरी फिलिमन के छबि से अलगा बा ई फिलिम. फिलिम के पहिला झलक निकलते गुंजन पन्त का लगे ढेरे बधाई मैसेज आ फ़ोन आवे लागल.\nफ़िलहाल गुंजन पन्त के अनेके फिलिमन के ऑफर मिलत बा बाकिर ऊ बहुते सोच समुख के फिलिम चुनत बाड़ी. गुंजन पन्त के सादगी भरल सुन्दरता के सभे तारीफ करेला आ परदा पर उनकर सहज अभिनय सिनेप्रेमियन के दिलोदिमाग में रच-बस जाला.


टटका खबर : शनिचर, 8 अगस्त 2015 (बलिया-छपरा) – टटका खबर\nसिवान जिला के नौतन इलाका के मुरारपट्टी में एगो नवही के हत्या बियफे का रात गरदन दबा के कर दीहल गइल. भोर में ओकर लास गाँव का बधार में मिलल. कुछ दिन पहिलहीं ऊ विदेश से कमाई क के लवटल रहुवे.\nगोरेयाकोठी से सिवान आवत एगो टेम्पो सिवान-तरवारा मेन रोड पर नथनपुरा गांव का नियरा बेकाबू हो के पलट गइल जवना चलते ओह पर सवार एगो आंगनबाड़ी सहायिका के मौत हो गइल आ एगो बूढ़ आदमी समेत सात लोग घवाहिल हो गउवे. ओहन लोग के अस्पताल में भरती करावल गइल बा.\nसिवान के पचरुखी प्रखंड के पपौर गांव में डीह के खोनाई में पाँचवा लेयर में माटी के एगो बड़हन बरतन मिलल बा जवना के सुरक्षित राखल बा. खुदाई पुरातत्व विभाग करवावत बा.\nछपरा के जयप्रकाश विश्वविद्यालय के शिक्षक आपन मांग ले के बियफे का दिने कलमबंद हड़ताल पर रहलें. मतलब हाजिरी बनवलें, तनखाह उठइहें बाकिर कवनो काम ना करीहें.\nदिघवारा के रेलवे ढाला का लगे शुक का दिने बालू लदले जात एगो ट्रक एगो स्कूली छात्र के कचार दिहलसि जवना से ओकर ओहिजे मौत हो गइल. ओकर चचरा भाई घवाहिल हो गइल आ अस्पताल मे भरती करावल गइल बा. खिसियाइल लोग ट्रक के नुकसान चहुँपावल आ ड्राइवर के जम के धुनाई क दीहल. मीरपुर भुआल के दुनू लड़िका साइकिल से स्कूल से घरे आवत रहलें जब ई हादसा हो गइल.\nचारा घोटाला के सजायाफ्ता मुजरिम लालू प्रसाद जमानत पर छूट के राजनीति करे में लागल बाड़न. काल्हु नीतीश के डीएनए के सवाल उठावत कहलन कि पीएम के अइसन छोट बात ना कहे के चाहत रहे जवना से सगरी बिहार के गाली मानल जात बा. अब ई धूर्त आदमी पूरा बिहार के बुड़बक बनावत बा से अलग बात बा. मोदी नीतीश के डीएनए का बारे में बोलबे ना कइलन. ऊ त एह लोग के लोकतंत्र के डीएनए के बात कहले रहलन. बाकिर एक दोसरा के साँप आ जहर बतावे वाला नीतीश आ लालू मिल के बिहार के लोग के बुड़बक बनावे में लागल बाडन स.\nबलिया के बिल्थरारोड में दलित नवही के हत्या के मामिला में अधिका आरोपी अबहियों पुलिस के पकड़ से बाहर बाड़े. आठ गो आरोपियन में से तीने गो के पकड़ पवले बिया पुलिस. काल्हु भाजपा के विधायक उपेन्द्र तिवारी ओह मराइल नवही के घर वालन से मुलाकात क के घटना के जानकारी लिहलन आ ढाढ़स बन्हवलन.\nकाल्हु बलिया जिला अस्पताल चहुँपल उपेन्द्र तिवारी मरीजन के बिलबिलात देख आपन आपा खो दिहलन. बिजली ना रहला का चलते सभे परेशान रहुवे. आ डीजल बचावे का फेर में जेनरेटर ना चलावल जात रहुवे.\nगाजीपुर जिला के गहमर थाना के पचौरी गाँव में एगो बेटी के बाप ओकरा प्रेमी के बाप के गोली मार के हत्या कर दिहलसि. ओकर नाराजगी एह पर रहुवे कि ऊ ओकरा बेटी के अपना घर में पतोहु जइसे काहे राख लिहलसि. लड़िका आ लड़िकी दुनू अलग जात के हउवें. पुलिस हत्यारा के गिरफ्तार करे खातिर खोजत बिया.\nजौनपुर जिला के एगो प्रेमी जोड़ा के बलिया रेल पुलिस छपरा ओर जात गरीब नवाज एक्सप्रेस से उतार लिहलसि. ओकरा शिकायत मिलल रहे कि एहनी के हरकत कुछ गड़बड़ लागत बा. पूछताछ से पता चलल कि प्रेमी जोड़ा घर से भाग के जात रहले. जौनपुर पुलिस के जानकारी भेज दीहल गइल बा.\nमऊ के एगो मदरसा में बम राखल होखे के अफवाह फइलावे वाला एगो मौलवी समेत दू लोग के पुलिस शुक का दिने गिरफतार कर लिहलसि. एह मौलवी के कुछ दिन पहिले ओह मदरसा से निकाल दीहल गइल रहे त ऊ मदरसा के बदनाम करे के सोच के अफवाह फइलावे के कोशिश कइलसि.\nबिहार के गया में काल्हु होखे वाला पीएम मोदी के रैली से पहिले उनकर फोटो वाला पोस्टर फाड़ दीहल गइल बा जवना से भाजपा के लोग बहुते नाराज बा. कहता लोग कि प्रशासन के मिलीजुली से जदयू के लोग एह तरह के हरकत कइले बा.\nशुक का दिने काबुल में दू गो फिदायिन हमला में नाहियो त तीन दर्जन लोग के जान चल गइल आ सैकड़ो लोग घवाहिल हो गइल बाड़े. पहिला हमला ट्क उड़ा के कइल गइल त दोसरका हमला में एगो फिदायिन काबुल पुलिस अकादमी के गेट पर अपना के उड़ा लिहलसि. एह हमला में 20 गो कैडेटन के जान चल गइल.\nराष्ट्रपति प्रणब मुखर्जी के पत्नी के तबियत बेसी खराब हो गइला का चलते उनुका के दिल्ली के आर्मी हॉस्पिटल में भर्ती करावल गइल बा आ राष्ट्पति आपन ओडिशा दौरा छोड़ ले दिल्ली लवट आइल बाड़न.\nTags: News in Bhojpuri, गाजीपुर, छपरा, टटका खबर, बलिया, भोजपुरी में खबर., मऊ, सि‌वान\n«« टटका खबर : शुक,7अगस्त 2015\nटटका खबर : अतवार,9अगस्त 2015 (बलिया-छपरा) »»\n1 thought on “टटका खबर : शनिचर, 8 अगस्त 2015 (बलिया-छपरा)”\npawan singh ko kya huwa hai


Dengue fever in Delhi, 36 cases onasingle day – टटका खबर\nDengue fever in Delhi, 36 cases onasingle day\nThe dengue fever is again in prawl in Delhi and at least 36 new cases were diagnosed on Saturday itself taking the total tally to 384 this season.\nपर साल एह सीजन में दिल्ली में नवे गो डेंगू के मरीज रहले जबकि एह साल ई गिनती ३८४ ले चहुँप गइल बा. आजु शनिचरे का दिने एके दिन में ३६ गो नया केस चिन्हाइल बाड़ी स. एह साल चार गो मौत डेंगू का चलते भइल बतावल जात बा जवना में तीन गो का बारे में स्वास्थ्य विभाग अन्तिम फैसला पर नइखे चहुंपल.\nडेंगू बुखार मच्छर के काटला से होखेला एहसे भरसक मच्छरदानी का भीतर सुते के चाहीं आ तेज देह दर्द का साथे बोखार होखला पर तुरते डाक्टर से देखावल चाहीं. खराब केस में देह पर चकता निकले लागेला आ दर्द हड्डीतोड़ होखेला.


राष्ट्रपति रामनाथ कोविंद एक दिन का दौरा प बियफे का दिने बिहार आएब. राष्ट्रपति एहिजा राजगीर में नालंदा विश्वविद्यालय, सीएसआरएस, इंडिया फाउंडेशन अउर विदेश मंत्रालय का ओर से आयोजित तीन दिन के धर्म-धम्म सम्मेलन के उद्घाटन करब. एह सम्मेलन में राज्यपाल सत्यपाल मलिक, मुख्यमंत्री नीतीश कुमार आ श्रीलंका के विदेश मंत्री तिलक मरापाना समेत अनेके देशन के प्रतिनिधि शामिल होखीहें.\nचारा घोटाला के चाईबासा कोषागार से नाजायज निकासी का मामिला में सीबीआई के रांची के विशेष अदालत में सुनवाई बुध का दिने पूरा हो गइल. अब अदालत आपन फैसला चौबीस जनवरी का दिने सुनाई. एहू मामिला में राजद अध्यक्ष लालू प्रसाद, पूर्व मंत्री आर.केराणा, आ लोक लेखा समिति के ओह घरी अध्यक्ष रहल जगदीश शर्मा अदालत में हाजिर रहुवे लोग. एकरा साथही डोरंडा आ दुमका कोषागारन से भइल नाजायज निकासी के मामिलो के सुनल गइल. हालांकि पटना का सीबीआई विशेष अदालत में भागलपुर कोषागार से भइल नाजायज निकासी के सुनवाई ना हो सकल काहें कि आरोपी लोग राँची अदालत में हाजिरी लगवले रहुवे.\nबिहार आ यूपी में देश के उत्तरी हिस्सा समेत शीतलहर के प्रकोप जारी बावे. एकरा अबहीं अउरी कुछ दिन बरकरार रहे के अनेसा बतावल जात बा. बिहार में अबही ले नाहियो त साठ लोग के मौत एह पाला से हो चुकल बा.\nकुहासा का बावजूद रेलगाड़ियन के समय सेचलावे का मकसद से पूर्वोत्तर सीमांत रेलवे एगो नया प्रणाली के परीक्षण करत बिया. एह जोन के सगरी रेलगाड़ियन में जीपीएस वाला एह प्रणाली के इस्तेमाल शुरू हा गइल बा. एह प्रणाली में अगिला दू गो टीसन के दूरी के जानकारी मिल जात बा.\nरोहतास जिला के डेहरी में चलत सेना बहाली का दौरान मचल भगदड़ में बियफे का दिने एगो नवही के मौत हो गइल आ पाँच गो अउरी नवही घवाहिल हो गइलें. घवाहिलन के सासाराम सदर अस्पताल में\nभरजी करावल गइल बा.\nबिहार सरकार के उत्पाद विभाग बियफे का दिने अलग अलग जगहा से कुल मिला के एगारह जने के शराब का साथे गिरफ्तार क लिहलसि. गोपालगंज जिला के कुचायकोट इलाका के नेचुआ जलालपुर समेकित चेक पोस्ट पर एगो ट्रक से हरियाणा के बनल तीन सौ पेटी शराब बरामद भइल.\nइलाहाबाद में चलत माघ मेला का खास खास नहानन का दिने पूर्वोत्तर रेलवे वाराणसी के मडुवाडीह से इलाहाबाद सिटी का बीचे विषेश रेलगाड़ियन के चलावे के तय कइले बिया. 13 से 16 जनवरी का बीचे एक दर्जन मेला स्पेशल ट्रेन चलावल जाई. तीन जोड़ी रेलगाड़ियन में अधिका कोच लगावल जाई आ कुछ रेलगाड़ियन के मेला ठहराव दीहल जाई,


भोजपुरिया इसमाद: हाजिर बानी हम\n"बालोऽहं जगदानन्द ! न मे बाला सरस्वती । अपूर्णे पञ्चमे वर्षे वर्णयामि जगत्त्रयम् ॥" अर्थात हे जगतपति, हम बालक अवश्‍य छी मुदा हमर सरस्‍वती बालिका नहि छथि, हमर बैस एखन पांच साल क नहि भेल अछि, मुदा हम जगत क वर्णन करि सकैत छी- शंकर मिश्र क अनमोल बचन\nसमाद के इतिहास २००७ से शुरू होत बा, जब मैथिली आऊर भोजपुरी ब्लॉगिंग के अधिक धमक ना रहे। ई मैथिली के ओह चंद लोकप्रिय ब्लॉगन में पहिला रहे जवन अपना समय आ समाज के हर मामला में हस्तक्षेप करत रहे। मिथिला के छह घरेलू महिला लोगन के हाथ से शुरू भईल समाद परिवार आज भोजपुरी समाद के रूप रऊआ सब के सामने आ रहल बा। समाद परिवार में आज २० से ज्यादा महिला आउर करीब आधा दर्जन पुरूष सदस्य बा। लोग लंदन आउर दुबई जइसन जगहन पर भी समाद के समदिया लोग मौजूद बा। ई समाद मैथिली के बाद भोजपुरी पत्र के दुनिया में जब उतरल बा। त ओइसने चुनौतियन के सामना करे के पड़ रहल बा जइसन मैथिली के समय करे के पड़ल रहे। मैथिली आऊर भोजपुरी जइसन भाषा में पत्र-पत्रिका कबो-कबो बाज़ार में देखे के मिलत रहल बा बाकिर, ई समाद खातिर एकरा के निर्बाध रूप से ज़ारी रखल सबसे बड़हन चुनौती होखी काहे कि एह भाषा सब में निर्बाधता ही सबसे बड़हन समस्या रहल बा. भगवती के आशीर्वाद से २००७ में शुरू भइल ई समाद के मैथिली संस्करण आज आपन पांच साल पूरा कर रहल बा। २००९ में ई समाद के वेबसाइट के रूप में कायांतरण भइल रहे. आज ई दोसर रूप में भी रऊआ लोगन के सामने आइल बा. रूप आऊर भाषा चाहे मैथिली होखे या भोजपुरी ई समाद के कार्यशैली आऊर लेखन शैली विमर्श आ गपशप ही रही. सब समादन के पीछे भागे के बदला में ई समाद भोजपुरिया भी अपना विजिटर के क्वालिटी कंटेट प्रोवाइड करावे के जरूरत पर जोर दीही. आऊर, उम्मीद बा कि मैथिली के तरह ही दुनिया के हर कोना में भोजपुरी समाज के करोड़ो लोग ई समाद पर आवाजाही करी. जइसे मैथिली संस्करण के लोगन के स्नेह मिलल आऊर ई सबसे लोकप्रिय साइट बनल ओइसहीं भोजपुरी संस्करण के भी मिली, ईहे उम्मीद बा।\nसमाज में घट रहल हर ओह घटना के जानकारी हमनी लोग देबे के प्रयास करब, जेकर संबंध बिहार आ भोजपुरिया समाज से होखी। बाकिर, हमनी के ई कहे के साहस नइखे होखत कि हमनी के हर समाद रऊआ लोगन के उचित ही लागी। हमनी लोग एकर गारंटी भी ना ले सकत बानी कि हर समाद सांच ही होखी। जब जइसन जरूरत होखी हमनी लोग रऊआ सभन तक पहुंचावत रहब सन। कहे के मतलब ई बा कि हमनी लोग कवनो एक अंक के जिम्मेदारी एक बार में लेब सन। हमनी के जवन मिली ऊ हमनी लोग रऊआ सभे तक पहुंचा देब सन। हमनी लोग बस नेट पर समदिया के काम करत रहब सन। एही कारन से एह पत्र के नाम ई समाद राखल गईल रहे। हमनी लोग एह धारणा के भी खंडित करे के काम कइले बानी सन कि बिहार में समाचार के मतलब केवल अपराध आऊर राजनीते होखे ला। हमनी लोग आर्थिक, सामाजिक आऊर वैज्ञानिक बदलाव पर विशेष नज़र राखब सन। दुनिया के साथे हमनी लोग भी विकास परक जानकारी रऊआ लोगन से साझा करब सन। शिक्षा आऊर कृषि के क्षेत्र में हमनी लोग कइसे आगे बढ़ सकत बानी एकरा खातिर रास्ता तलाशब सन। हमनी लोग भोजपुरी के महान विभूतियन के संबंध में शोध के साथ-साथ उनका लोग के प्रासंगिकता पर चर्चा करब सन। कुल मिलाके ई समाद के मूल वाक्य- ना त हमनी लोग कुछ छिपाई ले सन आऊर ना ही कुछ भुलाई ले सन, जवन बिहार चाहे ला कहे के, ऊहे हमनी लोग पहुंचाई ले सन. आज ई समाद के भोजपुरी संस्करण के रऊआ लोगन के सामने राखत में क्षमा याचना के साथे कहे के चाहब कि भोजपुरी समाज के विकास में हम महिला लोग के योगदान में अगर कवनो त्रुटि लउके त हमनी के मार्ग दर्शन करीं सभे। हमनी के चाहीं, रऊआ लोगन के आशीर्वाद, देखत रहीं भोजपुरी के ई समाद।\nप्रस्तुतकर्ता सुनील इसमाद पर 11:58 am\nसर्वाधिकार लेखकाधीन आऊर जहां लेखक-लेखिका के नाम नइखे ओइजा संपादकाधीन. यात्रा थीम. Blogger द्वारा संचालित.


टटका खबर (शनिचर,7जनवरी 2012) – टटका खबर\n(सात जनवरी के गुजरात के गाँधीनगर में गुजरात नेशनल लॉ युनिवर्सिटी के नया परिसर के उद्घाटन करे आइल उपराष्ट्रपति मोहमम्द हासिम अंसारी आ सलमा अंसारी के स्वागत करत गुजरात के राज्यपाल डा॰ कमला बेनीवाल आ मुख्यमंत्री नरेन्द्र मोदी.)\nप्रदेश कांग्रेस कहलसि कि बिहारो में केन्द्र का तरह अल्पसंख्यकन के ओबीसी कोटा से साढ़े चार फीसदी आरक्षण दिहल जाव.\nराज्य के हर पंचायत में इकसठ लाख रुपिया का लागत से पंचायत भवन बनावल जाई. सासाराम में पत्रकारन से बतियावत ग्रामीण आ पंचायती राज मंत्री भीम सिंह ई जानकारी दिहलन. कहलन कि महिला पंचायत प्रतिनिधियन का काम में दखल देबे वाला पति लोग पर कड़ा कार्रवाई कइल जाई.\nछपरा में श्रम संसाधन मंत्री निर्माण कारीगरन के औजार आ साइकिल खरीदे खातिर पन्द्रह पन्द्रह हजार रुपिया के चेक बँटल आ कहलन कि एक साल पहिले से निबंधित कामगारन के ई चेक दिहल गइल.\nरोहतास जिला के सुअरमनवा जंगल से एगो हार्डकोर नक्सली काशी चौधरी के पुलिस गिरफ्तार कर लिहलसि. ओकरा लगे से पुलिस राइफल आ चालीस गो कारतूस बरामद भइल.\nभोजपुर जिला के सकरडीह गाँव का लगे जुटल पाँच गो बदमाशन में से तीन गो के पुलिस गिरफ्तार कर लिहलसि. दू गो भाग गइले स. ई आरा पटना रोड पर व्यापारियन के लूटे खातिर बिटोराइल रहले स.\nमोतिहारी के एलआरपी कालोनी में एगो आदमी नब्बूनाथ के हत्या कर दिहल गइल बा. अपराधियन के धरे खातिर पुलिस लागल बिया.\nचुनाव आयोग आजु आदेश दिहलसि कि सार्वजनिक जगहा पर लागल मायावती आ हाथी के मूर्तियन के चुनाव तक ले तोप दिहल जाव काहे कि एह से राजनीतिक प्रचार होखत बा.. आयोग कहलसि कि महात्मा गाँधी का अलावे बाकीओ प्रतिमा का बारे में विचार कइल जाई. बसपा के शिकायत बा कि ओकरा के जबाब देबे के मौका ना दिहल गइल आ ओकरा से एह बारे में पूछल तक ना गइल. कहलसि कि आयोग के फैसला के जबाब जनता दीहि.\nबनारस गाजीपुर रोड़ पर कैथी गाँव का लगे एगो वाहन बस से टकरा गइल जवना से ओह पर सवार चार जने के मौत हो गइल आ चार जने घवाहिल हो गइले आ अस्पताल में भरती करावे के पड़ल.\nराहुल गाँधी गोरखपुर में अपना भाषण में कहले कि बाबू सिहं कुशवाहा भाजपा के खरीद लिहले बाड़न. ओने उगलत आन्हर निगलत कोढ़ी के हालत में फँसल भाजपा बाबू सिंह कुशवाहा के सदस्यता “स्थगित” कर दिहलसि.\nबसपा के प्रदेश अध्यक्ष स्वामी प्रदेश मौर्य कहले बाड़न कि कांग्रेसियन का कांग्रेसे के भठियरपन के आवाज गूंजत बा काहें कि भठियरपन ओकरे जनमावल ह.\nउप्र में वाहन तलाशी में हरदोई जिला में दू जगहा से 20 लाख रुपिया बरामद भइल बा.\nअगिला विज्ञान कांग्रेस कोलकाता में करावल जाई.\nचौरासी साल के बीमार सुखराम आज एम्बुलेंस से दि्ल्ली के एगो अदालत में आ के समर्पण कर दिहले जवना के बाद उनुका के गिरफ्तार कर के तिहाड़ जेल भेज दिहल गइल.\nममता कांग्रेस के धीरवली कि मन करे त ऊ गठबन्हन तूड़ के चल जाव.\nगृह सचिव आ पुलिस प्रमुख के हटावे के आदेशो चुनाव आयोग कर दिहलसि.\nराजस्थान के मुख्यमंत्री अशोक गहलोत के कहना बा कि सरकार प्रवासी भारतीयन से निवेश ना बलुक बातचीत बढ़ावल चाहत बिया.\nवैज्ञानिक शोध में सकारात्मक संकेत मिलल बा कि तुलसी के इस्तेमाल परमाणु विकिरण के निशाना बनल लोग के इलाज खातिर कइल जा सकेला.\nपंजाब विधानसभा चुनाव खातिर टिकट ना मिले से नाराज राज्य के कांग्रेस अध्यक्ष अमरिंदर सिंह के छोट भाई मलविंदर सिंह सत्ताधारी शिरोमणि अकाली दल में शामिल हो गइले.\nशनिचर का दिने दिल्ली के इंडिया गेट लॉन में तेरह देश से आईल तीन सौ पतंगबाज अपना पतंगन से आसमान तोप दिहले. दस जनवरी से चौदह जनवरी ले अहमदाबाद में होखे जा रहल पतंग महोत्सव के एगो झलक देखावे खातिर दुनिया के पतंगबाज एहिजा आइल रहले.\nप्रवासी भारतीय मामिला के केंद्रीय मंत्री व्यालार रवि शनिचर का दिने कहलन कि प्रवासी भारतीय लोग अपना गाँव में सौर उर्जा ले जाव.\nममता के हड़कवला का कुछ देर बाद कांग्रेस कहलसि कि ऊ गठबन्हन सरकार में बनल रही आ मुख्यमंत्री के आदेश माने खातिर बाध्य नइखे.\nजासूसी मामला में राजनयिक रहल माधुरी गुप्ता पर मुकदमा चलावे के आदेश दिहलसि दिल्ली के एगो अदालत.\nभंवरी देवी के घड़ी, कंगन आ कुछ अउरी सामान जोधपुर के जलोदा गाँव का लगे नहर से मिलल बा.\nरिजर्व बैंक निवेशकन के सलाह दिहलसि कि अधिका सूद कमाये का लालच में अनधिकृत गैर बैंकिंग वित्तीय कम्पनियों भा दोसरा संस्थान में आपन पइसा मत जमा करावसु.\nदिल्ली के अदालत में सुब्रह्मण्यम स्वामी आजु चिदम्बरम का खिलाफ आपन दलील पूरा कइलन आ दस्तावेजन के प्रमाणित प्रति अदालत में जमा कइलन.\nदिल्ली के शास्त्री भवन में शनिचर का सबेरे आग लाग गइल बाकिर केहू के हताहत होखे के खबर नइखे.\nजयललिता के खिलाफ रपट छापेवाला पत्रिका के कार्यालय पर एआईडीएमके समर्थक शनिचर का दिने हमला बिल दिहले.\nभारत के सैन्य शिष्टमंडल के चीन दौरा रद्द नइखे कइलसि सरकार बस ओहमें शामिल अधिकारयन के गिनिती कम कर दिहले बिया.\nहिमाचल के कांगड़ा जिला में शनिचर का दिने 35 साल बाद हिमपात भइल बा.\nसेबी के लगावल जुर्माना का खिलाफ अदालत न्यायाधिकरण में अपील करीहें जेपी एसोसिएट के अध्यक्ष मनोज गौड़.\nभारत सरकार अपना नागरिकन के सीरिया ना जाये के सलाह दिहलसि.\nप्रवासी सम्मेलन के उद्घाटन आठ जनवरी अतवार का दिने होखी. एह सम्मेलन में दुनिया भर से आइल प्रवासी शामिल होखीहें जवना में त्रिनिडाड टोबैगो के प्रधानमंत्री कमला परसाद बिसेसर समेत अनेके जानल मानल हस्ती शिरकत करीहे.\nब्रिटेन में गोली मारल गइल छात्र अनुज बिदवे के आजु पुणे में अंतिम संस्कार कर दिहल गइल.\nपाकिस्तान कराची जेल से 180 भारतीय कैदियन के रिहा कइलसि जे लोग अतवार का दिने वाघा बोर्डर से भारत में प्रवेश करी.\nअर्जेटीना के राजधानी ब्यूनस आयर्स अब धूम्रपान मुक्त शहर बन गइल बा जहाँ कवनो सार्वजनिक जगहा धुम्रपान करे पर रोक लगावे वाला एगो नया कानून लागू हो गइल बा.\nबिहार में कोबरा बीयर के उत्पादन तिगुना बढ़ावल जाई. कहलन लंदन के उद्यमी आ हाउस ऑफ लॉर्ड्स के सदस्य करण बिलिमोरिया.\nस्वास्थ्य मंत्री गुलाम नबी आजाद कहले कि स्वास्थ्य सेवा पर जीडीपी के 2.5 फीसदी खरचल जाई.\nऑटो एक्सपो अगिला बेर से दिल्ली में ना, कहीं दोसरा शहर में लगावल जाई काहे कि एहिजा भीड़ सम्हारल मुश्किल हो जात बा आ ट्रैफिक पुलिस एकर हिदायत दिहले बिया.\nटोयोटा आजु आपन नया वाहन तीसरी पीढ़ी के प्रायस लांच कइलसि. एकर दाम साढ़े सताईस लाख से तीस लाख का बीच पड़ी.\nजूही परमार जीत लिहली ‘बिग बॉस-5’ के खिताब. उनुका के एक करोड़ रुपिया नकद पुरस्कार दिहल जाई.\nअर्जुन रामपाल आपन पर्फ्यूम 12 जनवरी के लांच करीहे. एह परफ्यूम के दू साल के तईयारी का बाद लांच कइल जात बा.\nईटीवी बालिवुड बिजनेस अवार्ड्स सलमान आ शाहरुख खान के सबले अधिका कमाई करावे वाला अभिनेता बतवलसि.\nबिग बैश लीग में मेलबर्न स्टार्स मेलबर्न रेनेगेड्स के 11 रन से हरा दिहलसि.


चोर मचवलें शोर – बतंगड़ 74 – Anjoria\nफरवरी 26, 2018 चोर मचवलें शोर, बतंगड़\nदेश के बैंकिंग क्षेत्र में मिलल घोटाला का बाद कांग्रेसी गोल चहके लागल बाड़ें. एह लोग के तर्क बा कि जेकरा राज में घोटाला धराइल, घोटाला ओकरे राज के मानल जाई आ एह तरह ई मोदी सरकार में भइल अतना बड़ घोटाला बा जतना बड़ घोटाला देश के इतिहास में दोसर ना भेंटाई. वाह, ई तर्क लाजबाब करि दिहलसि. दोसर शिकायत बा कि ई कइसे होखत बा कि सगरी बड़का घोटालाबाज धराए से पहिलहीं देश से भाग निकलत बाड़ें सँ. तिसरका बाति कहाता कि नीरव मोदी नरेन्द्र मोदी के रिश्तेदार हउवें. चउथका बाति कहाता कि नरेन्द्र मोदी का संगे देवास सम्मेलन में नीरव मोदी उनुका साथे एगो मंच प खड़ा लउकल रहलें आ ओकर फोटउवो खूब देखावल जा रहल बा.\nअब अतना मसाला मिल जाव आ बतंगड़ा एह पर आपन बतंगड़ ना बूने, ई कइसे हो सकेला. त चलीं एक एक करि के कांग्रेसी तर्क उठावल जाव. बाकिर ओहू ले पहिले देश में इमरजेन्सी लगावे वाली, देश से गरीबी खतम क देबे वाली इन्दिरा गाँधी के दूरदर्शी होखला के तारीफ क लीहल जाव. अगर ऊ बैंकन के राष्ट्रीयकरण ना कइले रहती त नागरवाला कांड कइसे होखीत. बाजपेयी सरकार का बाद बनल यूपीए सरकार अतना बड़हन बैंक घोटाला कइसे कर पाइत. सचहूँ इन्दिरा जी महान रहली. पुश्त दर पुश्त के कमाए खाए के इन्तजाम करा गइली. आ उनुको से महान अइली उनुकर पतोहु. इनका कारनामन के उजागर भइला के लर कहिया टूटी कुछऊ ना कहल जा सके. देखीं ना, मोदी सरकार के चार बरीस से अधिका बीत गइल आ आजु ले ई लोग कांग्रेसे के कइला धइला के चरचा करे में लागल बा. अपना से कुछ ना हो सकल एह लोग से जवना से मीडिया वालन के रोजी रोजगार में सहायता मिलित. आ घोटालो उजागर करे में एह लोग के अतना समय लाग जात बा. ऊ त पीएनबी के ओह अधिकारी के रिटायरमेंट ना भइल रहीत आ नयका अधिकारियन के खेवा खरचा दे दिहले रहीतन सँ त अबहीं ई धंधा अउरी पता ना कतना बरीस ले चलल रहीत. एहसे एह घोटाला के सगरी दोष मोदिए सरकार प लगावल सही होखी.\nघोटालाबाजन के भागे का आरोप प कांग्रेसी गोल के सलाह मान लीहल जाव कि जवना जवना लोग प घोटाला के आरोप बा ओह लोग के भागे से पहिलहीं आ दोषी निकलला से पहिलहीं गिरफ्तार क लीहल जाव त फेरु सबले बेसी कांग्रेसिए चिल्लइहें. काहें कि तब जमानत प चलत सोनिया गाँधी आ राहुल गाँधी, जमीन घोटाला के आरोपी रॉबर्ट वाड्रा समेत एनडीटीवी वाला प्रणव राय, पी चिदम्बरम, कार्ति चिदम्बर वगैरह सभकर पासपोर्ट रद क के गिरफ्तार क लेबे के चाहीं कि जब दोष साबित होखे का कगार प आवे त ई लोग देश छोड़ के भाग मत जासु. कइसन रही अगर मोदी सरकार एकर फैसला क लेव ?\nअब चलीं नीरव मोदी आ नरेन्द्र मोदी के रिश्तेदारी का सवाल प. अगर कांग्रेसियन के बाति मान लीहल जाव त करमचन्द गाँधी राजीव गाँधी के नाना रहलें, मुकुल बनर्जी आ ममता बनर्जी एके परिवार के हवे लोग, प्रियंका वाड्रा राहुल गाँधी के केहू ना हई, वगैरह वगैरह.\nआ रहल बाति घोटालाबाजन का साथे नरेन्द्र मोदी के फोटौ होखला के त एगो फोटो एह घरी खूब चमकावल जा रहल बा जवना में नेशनल हेराल्ड घोटाला वाला केस में जमानत प चलत आरोपी राहुल गाँधी के मोदी से हाथ मिलावल देखावल जा रहल बा. कवन अइसन कांग्रेसी घोटाबाज नेता बा जवना के फोटो मोदी संगे ना खोजल जा सके. सही भा गलत जवाहर लाल के छिनरपन देखावत कतने फोटो एह घरी सोशल मीडिया प कूदत बा कि ना ? त का नेहरु के कुचरितरा मान लीहल जाव ?\nआ आखिर में इहो धिरवला बिना ना रहि सकीं कि पीएनबी घोटाला के पूरा थाह अबहीं ले सोझा नइखे आ पाइल. पूरा गिरोह के गिरोह लागल बाड़ी सँ कि कवना तरह एह घोटाला के दबावल जा सके. पब्लिक के बूड़बक बनावे में बैंकिंग सिस्टम, देश के वित्त मंत्रालय के घाघ अधिकारी, मीडिया के पोसुआ कुकुर सभे लाग गइल बा. मोदी चुप बाड़न काहें कि ऊ बोलसु ना बाकिर उनुका वार से अबहीं ले कवनो के बाचत नइखीं देखले. बस वार कब होखी एकर अंदाज ना लगावल जा सके. तबले चोरन के शोर मचा लेबे दीं. आखिर कुकुरनो के त भूंके के आजादी दीहल गइल बा संविधाल में. देखनी ना कि भारत तेरे टुकड़ें होंगे, इंशा अल्लाह, इंशा अल्लाह के नारा लगावे वाला कुकुरन के कइसन आजादी बा ?


Chaitra Navratri is not celebrated in Bengal know Why Bhojpuri: बंगाल में नाही मनावल जाला चइत नवरातर\nउत्तर भारत में बा देश भर में रहे वाला उत्तर भारत के लोग चइत के पहिला दिन ही होली मनावे ला. अउर विक्रम संवत के हिसाब से एही दिन से हिंदू कलंडर क नया साल शुरू हो जाला. मजे क बात इ ह कि बंगाल में रहे वाला उत्तरी भारत के लोग भलेहू चइत क पहिला दिने होली मनावत होखे लेकिन बंगाली हिंदू समाज फागुन पूर्णिमा के होली मनावे ला.\nसमूचा देश में चइत नवरातर मनावल जात ह. बिशेष करके विक्रम संवत के हिसाब से हिंदू कलंडर के माने वाला देश क उत्तरी हिस्सा में रहे वाला लोग ही खूबे चाव से चइत नवरातर मनावे ला. लेकिन शक्ति माने दुर्गा के पूजे वाला बंगाल क हिंदू बंगाली समाज में चइत नवरातर क महातम एकदमे ना ह. एसे कि जे दिन से चइत नवरातर शुरू ओही दिने बा ओकरा दोसरा बा तीसरे दिने ही बंगला नया बरिस पहिला बइसाख से शुरू होला हर साल. कहे क माने इ कि चइत नवरातर में ही बंगला कलंडर के हिसाब से बइसाख क महीन शुरू होला. उ हिसाब से भी चइत नवरातर क महातम बंगाली हिंदू समाज में नहिए के बराबर ह बलुक इ कहल जाओ कि एकदमे नाही ह त अधिका ठीक होई.\nए साल बंगाली नया बरिस माने पहिला बइसाख 15 अप्रैल के पड़ल अउर चइत नवरातर 13 अप्रैले के ही शुरू हो गइल रहे. हिंदू कलंडर के हिसाब से ओकर हर महीना शुकुल पक्ष प्रतिपदा माने शुकुल पक्ष के पहिला दिन से शुरू होला. अउर हर महिना क समापन पूर्णिमा के दिने होला. उ हिसाब से ए साल फागुन पूर्णिमा 28 मार्च के रहे अउर ओकरा दोसरा दिन चइत महिना शुरू हो गइल. उत्तर भारत में बा देश भर में रहे वाला उत्तर भारत के लोग चइत के पहिला दिन ही होली मनावे ला. अउर विक्रम संवत के हिसाब से एही दिन से हिंदू कलंडर क नया साल शुरू हो जाला. मजे क बात इ ह कि बंगाल में रहे वाला उत्तरी भारत के लोग भलेहू चइत क पहिला दिने होली मनावत होखे लेकिन बंगाली हिंदू समाज फागुन पूर्णिमा के होली मनावे ला. बंगाले अइसन परदेस ह जहां होली दू दिन मनावल जाला. फागुन महीना के आखिरी दिन बंगाली समाज मनावे ला त चइत महीना के पहिला दिने गैर बंगाली समाज मनावे ला होली. होली बितला के एतना दिन बादो होली क बात एसे कइल जात ह कि हिंदू कलंडर के हिसाब से अभिओ होली वाला महीना ही चलत ह माने चइत.\nअब फेरो लौटल जाओ चइत नवरातर पर. चइत नवरातर के नौवा दिन रामनवमी भी मनावल जाला अउर एकरा पांच छौ दिन बाद चइत महीना खतम हो जाई. एकरा बाद शुरू होई हिंदू कलंडर क बइसाख महीना. बइसाख शुरू होते ही उत्तर भारत क हिंदू समाज में शादी बियाह क मौसम भलेहू शुरू हो जाए लेकिन बंगाली कलंडर के हिसाब से पड़े वाला पोएला बोइशाख माने पहिला बइसाख क बंगाल में जऔन महातम उ अंग्रेजी क नया साल एक जनवरी के ही देखे के मिलेला अउर कहीं नाही. बंगाली समाज पोएला बोइशाख बहुते उत्साह अउर चाव से मनावे ला. एक दोसरा से मिलला पर बंगाली लोग ए दिन... शुभो नबोबरसों ... बोल के शुभकामना देला जइसन अंग्रेजी क नया साल पर लोग एक दोसरा के शुभाकामना संदेस देला बा भेजेला. एकरा अलावे ए दिने नया कपड़ा पहिन के छोट बड़ सबही मंदिर में देबी दर्शन करे क जरूर परयास करेला.\nबंगाल क कारोबारी समाज खातिर भी पोएला बोइशाख क महातम अलगे ह. ए दिना से बंगाल क छोट बड़ सबही कारोबारी आपन नया बही खाता खोलेला जेके हाल खाता कहल जाला. कई दोकानदार अपना ग्राहकन के न्योता देके दोकान पर बोलावे लं अउर मीठा क जलपान करावे लं. ग्राहक भी अपना क्षमता के हिसाब से नया बही खाता में अपना नाम से कुछ रकम जमा करवा देले. फिर साल भर लेन देन क हिसाब किताब चलते रहेला ग्राहक अउर दोकानदार के बीचे. बंगाली कारोबारी नया साल से पहिले आपन पुरान मालन क सेल भी लगावें लं. सेल माने माल क पुरान स्टाक हटावे खातिर कम दाम में बेच देहल. पोएला बोइशाख से पहले बंगाल में कपड़ा लत्ता क सेल क अच्छा कारोबार होला काहे से कि बंगाली नया साल पर हर बंगाली नया कपड़ा पहिनल चाहेला. एसे साफ होला कि जब देश क उत्तरी हिस्सा क लोग ए समय चइत नवरातर मनावे ल शारदीय नवरातर बहुते श्रद्धा से मनावे वाला बंगाल आपन अलगे परब मनावे ला.\nलेकिन एकर माने नाही ह कि बंगाले में चइत नवरातर एकदमे ना मनावल जाला. बंगाल में रहे वाला अंदाजन दस फीसदी गैर बंगाली हिंदू समाज में चइत नवरातर मनावे क चलन ह. लेकिन उ तरह से नाही जइसन बंगाल में कुंआर महीना में शारदीय नवरातर मनावल जाला. शारदीय नवरातर में जगहे जगहे देबी दुर्गा क मूर्ति पंडालन में बइठा के श्रद्धा भाव से उनके पूजल जाला अउर दसमी के दिने मूर्ति के नदी में परवाहित कर देहल जाला. लेकिन चइत नवरातर में एगो दूगो जगह के छोड़ि के कहिंओ पंडालन में देबी क मूर्ति बइठावे क चलन ना ह. बंगाल क कल कारखाने में काम करे वाला बिहारी पूर्वांचली समाज के इलाके क भाई लोग कहीं कहीं शारदीय नवरातर जइसने चइत नवरातर भी मनावे लं लेकिन नाम बराबर जगहें पर अइसन होला. बाकी भाई अपना घरे में चंडी पाठ करे बा करावें लं. बंगाल के पंजाबी समाज में कई जगह दिल्ली पंजाब जइसन माता क जगराता क आयोजन भी होला. चइत नवरातर के नौवां दिने रामनवमीं भी पड़ेला. रामनवमी माने श्रीराम क जन्मदिन. बंगाल क गैर बंगाली समाज रामनवमी भी खूबे धूमधाम से मनावे ला जगहे जगहे राम जानकी झांकी निकाल के. (लेखक सुशील कुमार सिंह वरिष्ठ पत्रकार हैं.)


टटका खबर, मंगल, २० अप्रैल – Anjoria\nApr 20, 2010 news in bhojpuri, टटका खबर\nबड़ा अद्भुत खेला हो रहल बा\nक्रिकेट के खेल के पइसा के खेल में बदलला का बाद अब बीसीसीआई के पासा उलटा पड़ल शुरु हो गइल बा. ललित मोदी थरुर विवाद में थरुर के विदाई के बाद से ललित मोदी के हटावे खातिर बीसीसीआई में जोड़तोड़ शुरु हो गइल बा. सरकारो नजर टेढ़ कर लिहले बिया. बीसीसीआई के आर्थिक साम्राज्य के आकार घटावे के कोशिश हो रहल बा. आयकर विभाग के नींद टूटल बा आ ऊ चाहत बा कि बीसीसीआई के व्यापारिक वाणिज्यिक संस्था मान के टैक्स लगावल जाव. वइसे अतना त तय बा कि बात निकलल बा त दूर तलक जाई.\nबेदर्द डाक्टरन का चलते एगो लड़की के मौत\nपटना मेडिकल कालेज में लीवर फेल्योर से पीड़ित एगो लड़की के परिजन दवाई आ बेहतर इलाज के माँग का कर दिहलें कि डाक्टर लोग आपन पावर देखा दिहल. ओह लड़की के पन्द्रह दिन के दवाई लिख के अस्पताल से जाये के कह दिहल गइल. परिजन लाख कहत रह गइलें बाकिर बेदर्द डाक्टरन के कवनो दया ना आइल आ ओकरा जाहीं के पड़ल. बाहर गइला का पाँचवे दिन ओकर मौत हो गइल. मरीज एगो पद्मश्री डाक्टर साहब का वार्ड में भरती रहुवे. शायद अब ऊ अपना के पद्मविभूषण के हकदार बतइहें\nनीतीश शुरु कइलें ब्लागिंग\nनीतीशस्पीक्स.ब्लागस्पाट.कॉम नाम से एगो ब्लाग शुरु भइल बा जवना में नीतीश कुमार आपन बात कहीहें आ लोग से सीधा संवाद बनावे के कोशिश करीहें. पहिलका ब्लाग जवन प्रकाशित भइल बा तवन त सरकारी प्रचार लेखा लागत बा. कवनो राजनेता के मनोभाव लेखा ना. फोटो वगैरह जवन लागल बा ओकरो से इहे लागत बा कि उनकर कवनो सरकारी विभाग एह काम के अनौपचारिक रुप से देख रहल बा. ना त अतना फोटो लगवला के जरुरत ना रहे.\nमनु शर्मा के सुप्रीम कोर्ट से राहत ना मिलल\nसुप्रीमो कोर्ट मनले बा कि मनु शर्मा जेसिका लाल के हत्या कइले रहे आ ओकरा के कवनो राहत ना मिले के चाहीं. कोर्ट कहले बा कि मनु के अदालत में जवन व्यवहार रहल तवने ओकरा के अपराधी जतावे खातिर पर्याप्त बा. मनु शर्मा गवाह पलटला का चलते निचला अदालत से बरी हो गइल रहे बाकिर दिल्ली हाईकोर्ट ओकरा के मुजरिम करार दिहलस आ उमिर कैद के सजा सुनवलस. ओकरा बाद ऊ सुप्रीम कोर्ट चल गइल रहे बाकिर ओहिजो से ओकरा कवनो राहत ना मिल पावल. एह तरह के फैसला से आम आदमी के मन में भरोसा जागेला कि ओकरो न्याय मिल सकेला.\nपीएचडी कइल आसान ना रही\nयूजीसी के नयका मापदण्ड लागू होखला का बाद पीएचडी भा एम फिल में एडमिशन ओतना आसान ना रह जाई. तरह तरह के बंदिश लगा दिहल गइल बा जवना में से एगो इहो बा कि एडमिशन खातिर टेस्ट देबे के पड़ी आ एगो सुपरवाइजर का तहत कबो आठ गो से बेसी शोधार्थी ना रह सकस. विश्वविद्यालय के इहो बतावे के पड़ी कि कतना सीट बा एह खातिर. अबहीं सब कुछ गुपचुप होखत आवत रहल ह. जेकर जान पहिचान पहुँच रहत रहे से त काम बना लेत रहे बाकी लोग टापत रह जात रहे.\nसोमार से बहत पुरवईया से आदमी के राहत\nदेह लहकावत गरमी से राहत देत सोमार का साँझ से पुरवईया बहे लागल बा जवना चलते तापमान में गिरावट आइल बा आ आदमी के कुछ सुकून मिलल बा. अलगा बाति बा कि अधिकतम तापमान अबहियो ४३ डिग्री से ऊपर चलत बा.\nकेन्द्र अपना से करी ना राज्य करे त दीही ना\nकेन्द्र के सहायता बाला बिहार के सड़कन के खराब हालात खातिर नीतीश कुमार केन्द्र पर तोहमत लगवले बाड़े. कहले बाड़े कि जवना सड़क पर केन्द्रीय एजेन्सी के काम करे के बा ओहिजा काम होखत नइखे आ जहवाँ राज्य सरकार के एजेन्सी काम करत बिया ओहिजा भुगतान नइखे देत केन्द्र. जवन सड़क राज्य सरकार अपना योजना से अपने बनवावेले ओह सड़कन के रख रखाव ठीक बा.\nउगिलत आन्हर निगलत कोढ़ी\nभाजपा के बुझात नइखे कि २७ अप्रैल के भारत बन्द के समर्थन करो कि चुप लगा जाव. २१ अप्रैल के भाजपा महँगाई का मुद्दा पर दिल्ली में प्रदर्शन करे जा रहल बिया त गैर संप्रग गैर राजग दल २७ अप्रैल के भारत बन्द के आह्वान कइले बाड़े. बात चूंकि जनता से जुड़ल महँगाई के मुद्दा से बा से भाजपा के एगो बड़हन हिस्सा चाहत बा कि बन्द के समर्थन कइल जाव. बाकिर कुछ लोग नइखे चाहत कि सड़क पर लालझंडा वालन का साथ दिखाई पड़ल जाव.\nयूलिप विवाद से टूटल शेयर बाजार उठे के नाम नइखे लेत\nपिछला हफ्ता के पाँचो बाजारी दिने गिरावट के रुख लिहले शेयर बाजार सोमारो के ना सम्हरल आ गिरते चल गइल. अब तकनीकि सुधार के समय आ गइल बा त हो सकेला कि आजु भा काल्हु बाजार कुछ उठ जाव. बाकिर शेयर बाजार का रुख का बारे में कहल आ उड़त चिरई के हरदी लगावल एके बरोबर होला.\nआखिरी मैच में कोलकाता नाइट राइडर्स के जीत\nआईपीएल में कबो सेमीफाइनल के मुँह ना देख पावे वाला कोलकाता नाइट राइडर्स अबकियो सेमीफाइनल में ना चहुँप सकल. बस अतने संतोष बा ओकरा कि पहिला बेर मुंबई इण्डियन्स के हरवलस आ उहो अतना नौ विकेट से. कोलकाता नाइट राइडर्स के एह जीत का बादो कवनो फायदा ना भइल काहे कि ओकर रन औसत बहुते खराव रहल.\nटटका खबर, बुध, २१ अप्रैल


अतरवलिया में बनत बा सचिन के मंदिर – टटका खबर\nभोजपुरी सिनेमा के मेगास्टार मनोज तिवारी अपना गाँव कैमूर जिला के अतरवलिया में क्रिकेट के भगवान सचिन तेंदुलकर के मंदिर बनवावत बाड़े.\nएह मंदिर में आजु सचिन के मूर्ति के “प्राण प्रतिष्ठा” करावल जाई. एह मंदिर बनवावे में मनोज तिवारी सत्तर लाख रुपिया लगवले बाड़े. एह मंदिर में सचिन का साथही कप्तान महेन्द्र सिंह धोनी आ युवराजो सिंह के मूर्ति लगावल जाई.\nएह बारे में मनोज तिवारी के कहना बा कि एह मंदिर से नवहियन में खेल में रुचि बढ़ी आ उहो महान खिलाड़ी बने के कोशिश करीहें.\nTags: कैमूर, क्रिकेट, मनोज तिवारी, सचिन तेंदुलकर


सचहूं जमाना बदलि गइल बा : बतंगड़ – 39 – Anjoria\nजून 4, 2017 बतंगड़, सचहूं जमाना बदलि गइल बा\nजमाना बदल गइल बा. आ एकरा साथही बदल गइल बा बोले बतियावे के तरीका. कई बेर कवनो पुरान कहाउत कहे के मन करेला बाकि तुरते दिमाग के लाल बत्ती जर जाले आ ओह मन के बदल देबे के पड़ेला. कई बेर ओह कहाउतन के पॉलिटिकली करेक्ट करत इस्तेमाल क लेबेनी, बाकि हर कहाउत में एह तरह के संशोधन आसान ना होखे जवना से साँपो मरि जाव आ लाठियो सलामत रहे. कई बेर के संशोधन भासा के धार बदलि देला. पुरनका जमाना में बबुआनन आ पंडितन के जोर रहल त बाकि जातियन के मखौल के विषय बना लीहल जात रहल. गरीब के जोरु गाँव भर के भउजाई कहले जाले. आ ढेर जबर ओकरा के सहवासिए बना लेव तबो अबरा करिए का ली. ऊ जमाना चलि गइल जब कहाउत चलत रहल कि छोट सुभावी लतियवले आ बड़ सुभावी बतियवले. लाख कोशिश का बादो असल कहाउत ना लिख पवनी काहे कि कब सहारनपुर के माहौल बनि जाई कहल ना जा सके. वइसे सुने में आवत बा कि एह बवाल का पाछे कुछ लोग आपन नाम आ मजहब बदलि के आगि लहकावे में लागल बा. दौलत के बेटी गइली सरिहावे त अउरी लहका अवली. खेत खाय गदहा आ मार खाए जोलहा वाला हाल बा. बेचारा डीएम एसपी के सस्पेंशन हो गइल आ कमिश्नर के तबादला.\nढेला मारे वालन के मेजरमेंट ले डाले वाला मेजर का पाछा देश के सगरी कूकूर लाग गइलें भौं भौं करत बाकि सरकार आ सेना एह भौं भौं के अनसुनी करत ओह मेजर के सम्मानपत्र दे दिहलसि जे ढेला मारेवाला के आपन ढाल बना लिहलसि आ बिना गोली चलवले दर्जनो लोग के जान बचा ले गइल. जवना थरिया में खाए ओही थरिया में हगे वाला कुछ नमकहराम कश्मीरी नेतवन के सरकार आ सेना के ई हिमाकत पसन्द नइखे आइल कि ढेला मारेवालन के आपन ढाल बना लेव. कोढ़िया डेरावे थूक से का भरोसे एह ढेला मार गिरोह के गलतफहमी रहुवे कि ओकनी प कुछ कर ना पाई सेना बाकि सेना अइसन राहि निकाल लिहलसि का आगहूं ला परेशानी हो गइल. आ एह ढेलामार अनेरियन के साथ देबे वाला सेकूलर जमात के ठकुआ मार दीहले बा. ओहनी के बुझात नइखे कि सरकार के बेंवत अइसन कइसे हो गइल कि ऊ कूकूरबझाँवन के कवनो भाव नइखे देत.\nकहनी नू कि जमाना बदलु गइल बा. पहिले पकिस्तनिया जबे मन करे तबे सीमा रेखा पार क जात रहलें आ भारत का तरफ से बयानवीरन के थोथ बयानन का अलावे कुछ अउरि ना निकल पावत रहल. अब हाल ई बा कि एटमी फउँक का भरोसे भारत के काबू में राखे वाला पाकिस्तानियन के भारत का तरफ से सर्जिकल स्ट्राइक हो गइला का बादो इहे कहि के संतोष क लेबे के पड़ल कि अइसनका कवनो स्ट्राइक वगैरह ना भइल. पाकिस्तानियन के दलाली करे वाला एगो इन्डियन जमात ओकरा हँ में हँ मिलावत सेना से सबूत माँगे लगलन. अब हालही में भारत का तरफ से नौशेरा सेक्टर में पाकिस्तानी बंकरन के नेस्तनाबूद क देबे वाला वीडियो जारी क के ओकनी के अउर फजीहत क दिहलसि भारत के सेना. जबाब में पाकिस्तानो का तरफ से एगो फर्जी वीडियो जारी क के भारत के एगो चौकी उड़ा देबे के दावा कइल गइल. बाकि उहे वीडियो साबित करा दिहलसि कि सब कुछ नकली बा पाकिस्तानी वीडियो में.\nअब पाकिस्तानो जान गइल बा कि भारत ओकरा खिलाफ अब झाड़फूंक करे के नौटंकी ना करी आ सीधे लतियावल शुरु क दी आ बाद में ओकर वीडियो जारी क के दुनियो के बता दी कि कतना लात तगवलसि. सचहूं जमाना बदलि गइल बा.


हर पाँच बरीस पर होखे वाला लोकसभा चुनाव के अबकी बेर छह गो फेरा पूरा हो गइल काल्हु. अब सभे अगिला फेरा के दउड़ में लागि गइल बा. अगिला अतवार 19 मई के ई सतवों फेरा पूरा हो जाई आ ओकरा बाद शुरु हो जाई टीवी चैनलन पर बहसा-बहसी के दौर.\nअबकी के चुनाव के खासियत कहल जाव त इहे बा कि एह चुनाव में अकेला गोल भाजपा के बा जे अपना संधतिया गोलन के साथ लिहला का बावजूद अतना सीट पर ताल ठोकले बिया जतना से सरकार बनावे जोग सीट जीतल जा सके. भारत के सबले पुरान दल कांग्रेस के हाल ई बा कि अगर ऊ सगरी सीट जीतो जाई तबहियो सरकार बनावे जोग सांसद ओकरा लगे ना रहीहें आ ओकरा दोसरा के मुँह जोहहीं के पड़ी. वइसे सबले पुरान दल कहत घरी एगो पुरान कहानी याद आ गइल. एगो पप्पू का लगे खानदानी खुरपी रहुवे. जब खुरपा खिया जाव त ओकरा के बदल दिआव आ जब मूठ टूट जाव त ओकरा के. बाकिर खुरपिया खानदानिए रहि जाव. कांग्रेस के अतना बेरि टूट-फूट भइल बा कि आजादी दिआवे वाला कांग्रेस से मौजूदा कांग्रेस के नाता खोजे में ओतने दिक्कत हो जाई जतना राहुल के मजहब आ नागरिकता खोजे में आवत बा.\nभाजपा आ कांग्रेस का बाद के बाकी गोल त बस एह इन्तजार में बाड़ें कि बिलाई का भागे सिकहर टूटे आ मलाई चाटे के सुतार बनि जाव. देश आ हिन्दुवन के दुर्भाग्य से अगर भाजपा के सरकार ना बनल त ऊ जूतम-पैजार देखे के मिली कि ओह कुकुर बझाँव में कान के परदा फाटे लागी.\nउमीद कइल जाव कि देश के बहुसंख्यक समाज आपन जिम्मेदारी समुझले होखी आ देश खातिर भोट कइले होखी. ना त तरह तरह के घोटाला आ चोरी में सजायाफ्ता भा जमानत पर चलत मुजरिमन के चाँदी हो जाई आ हमनी के आवे वाला पीढ़ी गरिया के निहाल हो जाई.


मंदिर में बिआह करे आइल दुनु ओर के लोग पिटाइल – टटका खबर\nबलिया जिला के रसड़ा श्रीनाथ मठ मंदिर में बुध का दिने बिआह रचावे आइल कनिया आ दुलहा पक्ष के लोग के कुछ बदमाश लाठी से धुन दिहलें. एह हमला में दस गो औरत समेत पचीस लोग घवाहिल हो गइल. बाद में दुनु ओर के लोग जइसे तइसे पेड़ का नीचे बिआह रचावल.\nबतावल जात बा कि लड़िका वाले बिल्थरारोड राजापुर के रहले जबकि लड़िकी वाले अलेरा गाँव के. मंदिर में दरी बिछावत घरी बगल के गाँव सोनईडीह के लोग से झगड़ा हो गइल जवना का बाद सोनईडीह के लोग आके दुनु पक्ष के लाठी से धुन दिहल.\nपुलिस अबहीं हमलावरन के पहिचाने में लागल बिया.\nTags: रसड़ा, श्रीनाथ मंदिर


टटको में टटका खबर : 18 अक्टूबर 2014, शनिचर – Anjoria\nटटको में टटका खबर : 18 अक्टूबर 2014, शनिचर\nजे. जयललिता आजु शनिचर के बेंगलुरू के केंद्रीय कारगार से रिहा कर दिहल गइली\nउत्तर प्रदेश के लोक निर्माण मंत्री शिवपाल सिंह यादव गाजीपुर-आजमगढ रोड के तुरते मरम्मत करावे के निर्देश दिहले आ कहले कि सैदपुर जमांनियां पुल के निर्माण तेजी से करावल जाए आ रौजा बि्रज के दिसम्बर ले हर हाल में पूरा बना के उद्घाटन करा लिहल जाव.\nयूपी सरकार राज्य के सात गो जिला में लड़िकियन के शिक्षा के बढ़ावा देबे ला महिला डिग्री कालेज खोली. ई जिला बावे आजमगढ़, कन्नौज, चन्दौली, मैनपुरी, एटा, आ हमीरपुर.\nकेंद्रीय वित्त मंत्री अरुण जेटली आजु शनिचर का दिने साफ कह दिहलें कि अब से केहू के स्मारक ला कवनो सरकारी बंगला ना दिहल जाई. पिछला दिने अजीत सिंह अपना बाप आ देश के पीएम रहल चौधरी चरण सिंह के स्मारक खातिर बंगला माँगत रहले.\nमुख्यमंत्री अखिलेश सिंह यादव कहलन कि राज्य में नया खेल नीति बनावल जाई जवना से खिलाड़ियन के नौकरी के अवसर बढ़े. मुख्यमंत्री एशियाड में पदक जीते वाला खिलाड़ियन के सम्मानित करत रहले.\nफुटबाल के इंडियन सुपर लीग में आजु शनिचर का दिने डी. वाई पाटिल स्टेडियम में भइल मैच में मुंबई सिटी एफसी ब्राजीलियाई स्ट्राइकर आंद्रे फ्रांसिस्को मॉरित्ज के हैट्रिक का सहारे घरेलू मैदान पर एफसी पुणे सिटी के 5-0 से हरा दिहलसि.\nअहमदाबाद के मेट्रो रेल परियोजना के पहिला चरण के केंद्रीय मंत्रिमंडल मंजूरी दिहलसि. गुजरात के मुख्यमंत्री आनंदीबेन पटेल एकरा ला प्रधानमंत्री नरेन्द्र मोदी से आभार जतवली.\nडीजल के दाम आजु से बाजार के हवाले कर दिहलसि केन्द्र सरकार. आजु अधरतिया से डीजल के दाम में कमी के एलान भइल बा. दिल्ली में ई कमी 3.37 रूपिया के भइल बा.\nपश्चिम चंपारण के मझौलिया इलाका के गोरा सेमरा नोनिया टोला में एगो प्रेमी नवही के गाँव के लोग काल्हु रात में पीट पीट के मुआ दिहल.\nनिर्वाचन आयोग आजु जम्मू कश्मीर के दौरा क के ओहिजा विधानसभा चुनाव करावे के तारीख का बारे में फैसला करी. हाल के बाढ़ का बाद बिगड़ल हालात अबहीं ले सुधरल नइखे कहि के मुख्यमंत्री उमर अब्दुल्ला चाहत बाड़न कि चुनाव फिलहाल टार दिहल जाव.\nकाल्हु शुक का दिने बिहार में कवनो नया भोजपुरी फिलिम रिलिज ना भइल. भोजपुरी सिनेमा के कारोबार में गिरावट आइल बा काहे कि भोजपुरी फिलिम अपना जमीन से कट गइल बाड़ी सँ. दोसरा भासा के निर्माता आ निर्देशक भोजपुरी से न्याय नइखन कर पावत.\nतमिलनाडु मुख्यमंत्री रहल जे. जयललिता आजु शनिचर के बेंगलुरू के केंद्रीय कारगार से रिहा कर दिहल गइली. जेल के गेट पर उनुका स्वागत में तमिलनाडु के मुख्यमंत्री खुद मौजूद रहले. चेन्नई चहुँपला पर भारी बरखा का बावजूद जयललिता के समर्थक उनकर जोरदार अगवानी कइले.\nविरोधी पार्टियन के आलोचना झेलत वित्त मंत्री अरुण जेटली के कहना बा कि करिया कमाई वाला धन का मामिला में ठेर उछलकूद कइला से बात बिगड़िओ सकेला आ फेर तब दोसर देश आगे सहयोग करे से मना कर सकेलें.\nवेस्टइंडीज के टीम के आपन भारत दौरा बीचे में छोड़ के लवट जाए के फैसला का बाद वेस्ट इंडीज बोर्ड से आपन भइल नुकसान के भरपाई करे के मांग करी बीसीसीआई.\nवाराणसी के हरिश्चन्द्र स्नाकोत्तर महाविद्यालय में छात्रसंघ चुनाव के परिणाम अइला का बाद काल्हु शुक के सँझिया में दू गो गुट अपने में भिड़ गइले. एह मारपीट में चार जने घवाहिल हो गइल बाड़े.\nगोरखपुर के बाबा राघव दास मेडिकल कालेज में पिछला 24 घण्टे में इंसेफलाइटिस से अउर आठ गो बचवन के मरला का बाद एह बेमारी से एह साल अबले 468 गो मौत हो चुकल बा.\nजौनपुर जिला में मौजूदा लेखा बरीस में बने जात 9004 गो इन्दिरा आवास में से 1591 गो आवास अल्पसंख्यक समुदाय के दिहल जाई.\nभारत के जूनियर हॉकी टीम आजु शनिचर का दिने सुल्तान जोहोर कप अंडर-21 हॉकी टूर्नामेंट के अपना आखिरी ग्रुप मैच में आस्ट्रेलिया के 6-2 से हरा के फाइनल में चहुँप गइल.\nपटना के मशहूर काॅलेज पटना काॅलेज के विद्यार्थियन के दू गो गुट के झगड़ा में बम चलला से एगो छात्र घवाहिल हो गइल.\nदेवरिया जिला के मदनपुरा इलाका में मामूली झगड़ा में एगो देवर अपना भउजाई के पीट पीट के मुआ दिहलसि.\nकाल्हु शुक का दिने बिहार में कवनो नया फिलिम ना रिलीज भइल. लागत बा छठ के इंतजार होखत बा. छठ का समय नागिन फिलिम रिलीज होखे वाला बतावल जात बा. एहमें प्रदीप पाण्डेय चिंटू मुख्य किरदार में बाड़न.\nपश्चिम बंगाल के मुख्यमंत्री ममता बनर्जी केन्द्र सरकार से नाराज बाड़ी. बर्दवान बम धमाका बाद राष्ट्रीय सुरक्षा एजेन्सी आतंकी गिरोहन का खिलाफ नया नया खुलासा करत बा बाकिर ममता के शिकायत बा कि राज्य सरकार के अनदेखी करत सीधे जिलाधिकारियन के आदेश दिहल जात बा. लागत बा कि इमरजेन्सी आ गइल बा. जानत चलीं कि इमरजेन्सी का दौरान ममता कांग्रेसे में रहली.\nजम्मू कश्मीर सीमा पर आजु शनिचर का सबेरे पाकिस्तान फेरू बीएसएफ के चौकी पर गोलीबारी कइलसि.\nबिहार के सीतामढ़ी का रुन्नी सैदपुर इलाका में आजु शनिचर का भोर में एगो सड़क हादसा में सात लोग के मौत हो गइल बा आ छह जने घवाहिल हो गइल बाड़े. गाढ़ा गाँव का लगे एगो सुमो सामने से आवत ट्रक से टकरा गइल. एगो दोसर घटना में प्रेमनगर गाँव का लगे बोलेरो आ ट्रक के टक्कर हो गइल.\nनार्वे आ फिनलैंड के आपन यात्रा के बेहद सफल बतवले राष्ट्रपति प्रणव मुखर्जी. कहलन कि आवे वाला बरीसन में एह देशन संगे भारत के संबंध नया ऊँचाई छुई.\nबलिया के बैरिया इलाका के भीखा छपरा पुलिया का लगे काल्हु शुक के दुपहरिया में बैंक से 1 लाख 69 हजार रुपिया निकाल के अपना ग्राहक सेवा केन्द्र आवत कौशल सिंह के कुछ बदमाश छुरा घोंप के घवाहिल क दिहले आ रुपिया वाला बैग छीन के फरार हो गइले.\nPrevious Post: टटको में टटका खबर : 17 अक्टूबर 2014, शुक\nNext Post: टटको में टटका खबर : 19 अक्टूबर 2014, अतवार


हैदर काज़मी के आजमगढ़ के कट्टा – Anjoria\nभोजपुरी के सुपर डुपर हिट फिल्म ‘रंगबाज’ से आपन रंगबाजी देखा चुकल हैदर काजमी अब कट्टा चलावत नज़र अइहें. उहो अइसन वइसन ना बलुक आजमगढ़ के कट्टा ! हैदर काज़मी एगो फिल्म साईन कइले बाड़न जवना के नाम ह ‘आजमगढ़ के कट्टा’. एकर निर्मात्री हई दीपा यादव आ संगीतकार अउर निर्देशक हउवन राम यादव.\nएकर शूटिंग एक दिसम्बर से आजमगढ़ में कइल जाई. अपराध आ तमंचे पर बनत एह ‘आजमगढ़ के कट्टा’ का बारे में निर्मात्री दीपा यादव कहली कि हैदर काजमी के ‘रंगबाज’ देखला का बादे तय कर लिहली कि ‘आजमगढ़ के कट्टा’ में मुख्य भूमिका हैदरे काजमी करीहें. साउंड स्टेशन के बैनर तले बनल एह फिल्म के कहानी आ संवाद लिखले बाड़े हरिद्वार शर्मा. जहानाबाद के हैदर काजमी के कहना बा कि आजमगढ़ में शूटिंग कइल उनुका खातिर एगो नया अनुभव होखी.\nफिल्म में दर्शकन के पसंद मुताबिक गीत संगीत राखल गइल बा अइसन कहना बा संगीतकार राम यादव के. फिलहाल ‘आजमगढ़ के कट्टा’ लेके हैदर काजमी एक बेर फेर सुर्खी में आ गइल बाड़न.


मशहूर वैज्ञानिक स्टीफन हॉकिंग के निधन – टटका खबर\nलंदन 14 मार्च (वार्ता). दुनिया के जानल मानल वैज्ञानिक स्टीफन हॉकिंग के 76 बरीस का उमिर में निधन हो गइल बा. ई जानकारी ब्रिटिश प्रेस एसोसिएशन उनुका परिवार के हवाले से आजु दिहले बावे.\nस्टीफन हॉकिंग एगो अइसन बीमारी से पीड़ित रहलें, जवना चलते उनुका शरीर के कई एक हिस्सा के लकवा मार दिहले रहुवे. एकरा बावजूद ऊ कबो हार ना मनलन आ विज्ञान के क्षेत्र में नया खोज कइल जारी रखलन. ब्लैक होल आ बिग बैंग थ्योरी के समुझे में हॉकिंग के अहम भूमिका रहल. उनुका लगे 12 गो मानद डिग्री रहल आ अमेरिका के सबले बड़हन नागरिक सम्मान से उनुका के सम्मानित कइल रहे.\nयूनिवर्सिटी ऑफ केम्ब्रिज में गणित आ सैद्धांतिक भौतिकी के प्रोफ़ेसर रहल स्टीफ़न हॉकिंग के गिनती आईंस्टीन का बाद के सबले बड़का भौतकशास्त्रियन में होखत रहे.\nस्टीफन हॉकिंग के जनम आठ जनवरी 1942 का दिने इंग्लैंड में भइल रहुवे. हमेशा व्हील चेयर पर रहे वाला हॉकिंग आम इंसान से हमेशा अलगे लउकत रहलें. दुनिया के मशहूर आ महान वैज्ञानिक अउर बेस्टसेलर किताब ‘अ ब्रीफ़ हिस्ट्री ऑफ टाइम’ के लेखक स्टीफन हॉकिंग शारीरिक अक्षमता के पीछे छोड़त साबित क दिहले रहन कि अगर इच्छा शक्ति होखे त इंसान कुछऊ कर सकेला, अपना खोज के बारे में हॉकिंग क् कहना रहल कि – हमरा सबले बेसी खुशी एह बाति के बा कि हम ब्रह्माण्ड के समुझे में आपन भूमिका निभवनी, एकर रहस्य लोगन ला खोलनी आ एह पर भइल शोध में आपन योगदान दे पवनी. हमरा अपना पर गर्व होला जब लोग के भीड़ हमरा काम के जानल चाहेले.


टटको में टटका खबर : 20 अक्टूबर 2014, सोमार – Anjoria\nOctober 20, 2014 Editor खबर 0\nएम्‍स के दीक्षान्‍त समारोह के संबोधित करत प्रधानमंत्री नरेन्‍द्र मोदी\nनई दिल्‍ली में आजु एम्‍स के दीक्षान्‍त समारोह के संबोधित करत प्रधानमंत्री नरेन्‍द्र मोदी डाक्टर लोगन से कहलन कि ऊ लोग हमेशा याद राखे कि ओह लोग के डाक्टर बनावे में गरीब जनतो के पइसा लागल बा. पीएम अनुसंधान के कमी प चिंता जतवले आ अनुसंधान पर जोर देबे के गोहार लगवले.\nदिपावली आ छठ का दौरान बिहार के यात्रियन के बेहिसाब भीड़ देखत रेलवे दिल्ली से बिहार का बीच 300 विशेष ट्रेन चलावे के फैसला लिहलस.\nयूपी सरकार दिवाली का मौका पर राज्य के सगरी शहरन के बिना कटौती बिजली देबे के फैसला कइलसि. एह बीच रोजाना एक करोड़ यूनिट बिजली खरीद के सप्लाई कइल जाई.\nत्योहारी मौसम में आम जनता के एक बेर फेरू बैंक के छुट्टियन का चलते फजीहत झेले के पड़ी. जान जाईं कि 23 से 26 अक्टूबर ले लगातार चार दिनों तक बैंक बशद रहीहें सँ. एहसे जनता के आगाह कइल जात बा कि जरूरी लेनदेन पहिलहीं निपटा लीं.\nउत्तर प्रदेश के राज्यपाल राम नाइक आजु सोमार का दिने कहलन कि पिछला तीन महीना के अपना कार्यकाल में उनुका एके गो बढिया काम लउकल आ ऊ हवे लखनऊ में मेट्रो रेल परियोजना के शुरुआत. बाकिर एकरा के समय पर पूरा करा लिहल एगो बड़हन चुनौती बा राज्य ला.\nसारधा चिटफंड घोटाला मामिला में सारधा समूह के दक्खिन 24 परगना जिला में 100 करोड़ रुपिया के चल. अचल सम्पत्ति आजु प्रवर्तन निदेशालय जब्त कर लिहलसि.\nबिहार के मुख्यमंत्री जीतन राम मांझी आजु गंगा नदी के विभिन्न छठ घाट घुमलन आ ओहिजा सफाई आ सुरक्षा के तइयारियन के जायजा लिहलन.\nकोयला ब्लाकन के आवंटन रद्द करे के उच्चतम न्यायालय के फैसला से निपटे ला भारत सरकार आजु एह कोयला ब्लाकन के फेरू से देबे खातिर अध्यादेश ले आवे के फैसला कइलसि.\nगोपालगंज जिला के उचका गांव इलाका में एगो गाँव में आजु खिसियाइल लोग एगो लुटेर क पीट-पीट के मुआ दिहल.\nएह साल आम जनता का बीच आनलाइन शापिंग के बुखार अपना चोटी पर बा आ एह चलते धनतेरस पर सजे वाला बाजार आनलाइन शापिंग का खौफ से सहमल बाड़े.\nबम्‍बई शेयर बाजार के सूचकांक आजु 321 अंक उछल के बंद भइल. जानकार बतावत बाड़े कि डीजल के नि‍यत्रंण मुक्‍त करे आ गैस के कीमत तय करने के सावधानी रखला का चलते बाजार में ई उछाल आइल.\nजहरखुरानी के शिकार दू गो रेल यात्रियन के उत्तर प्रदेश में गोंडा रेलवे टीसन पर जननायक एक्सप्रेस से उतार के अस्पताल मे भरती करावल गइल बा.\nदिल्ली के एगो विशेष अदालत धौलाकुआं सामूहिक बलात्कार मामिला के पांचो अपराधियन के उमिर कैद के सजा सुनवलसि.\nकर्मचारियन आ प्रबंधन के झगड़ा का चलते आजु से पश्चिम बंगाल के हुगली में इंडिया जूट मिल बंद हो गइल. एहसे से नाहियो त चार हजार से बेसी चटकलिहा बेरोजगार हो गइल बाड़े.\nबिहार में अतवार का दिने सिपाही भर्ती परीक्षा में दोसरा का जगहा परीक्षा देत करीब डेढ़ सौ फर्जी परीक्षार्थियन के गिरफ्तार क लिहल गइल.\nभदोही के गोपीगंज क्षेत्र इलाका में काल्हु सँझिया एगो ट्रक से कचरा के एगो रिटायर्ड सिपाही के मौत हो गइल.\nगोरखपुर के राजघाट में कुछ अपराधी एगो पेट्रोल पम्प मालिक के गोली मार के उनका लगे से साढे पांच लाख रुपिया लूट के भाग निकलले.\nकुशीनगर के तुर्क पट्टी इलाका में एगो ट्रक के धक्का से एगो एम्बुलेंस पर सवार एक आदमी के मौत हो गइल.\nजौनपुर में काल्हु अतवार का दिने दीवानी न्यायालय परिसर में मेगा लोक अदालत लगावल गइल आ आपसी सुलह समझौता करा के 1252 गो मुकदमा निपटा दिहल गइल.\nएनसीपी नेता आ महाराष्‍ट्र के उप मुख्यमंत्री रहल अजित पवार खुलासा कइलन कि कांग्रेस के नेता चाहत रहलें कि शिवसेना के समर्थन दिहल जाव बाकिर राकांपा मना कर दिहलसि.\nमहाराष्ट्र विधानसभा के दुसरका सबले बड़ गोल शिवसेना आजु दुपहरिया में अपना बइठक का बाद तय करी कि भाजपा के समर्थन दिहल जाव कि विपक्ष में बइठल जाव.\nजोको विडोडो आजु इंडोनेशिया के सांतवा राष्ट्रपति के रुप में शपथ लिहलन. ऑस्ट्रेलिया के प्रधानमंत्री टोनी एबट इंडोनेशिया समेत अनेके देशन के नेता शपथ-ग्रहण समारोह में शमिल भइले. भारत के राष्ट्रपति आ प्रधानमंत्री बधाई भेजलें.\n2जी स्पेक्ट्रम घोटाला के सुनवाई करे वाली विशेष अदालत आजु कहलसि कि पिछला सरकार में केंद्रीय दूरसंचार मंत्री रहल ए.राजा के खिलाफ धन के हेराफेरी मामिला में आरोप तय करे पर फैसला 31 अक्टूबर के सुनावल जाई.\nउत्तर प्रदेश राज्य रोडवेज परिवहन निगम के संविदा पर राखल चालक आ परिचालक सोमार रात से हड़ताल पर जाए के ऐलान कइले बाड़े.


Home बिहार भोजपुरी विशेष: यूपी के पूर्वांचल में बाढ़ के टाइम प नेतृत्व, नीति...\nअभी पिछले हफ्ता के बात ह. डीएम बलिया से बात होत रहें. तीन चार पत्रकार साथी अउर साथे रहले. हमनी के सवाल पूछली कि बाढ़ के का हाल बा? उहा के बतवली जे पानी अब ओहरत बा . मन में तनी सकून मिलल. काहे कि उत्तर प्रदेश या सटले बिहार में हर साल बाढ़ अउर बरसात से जतना तबाही होला उतना अउर कवनो चीज से नाहीं. एह साल त कोरोना के असर एक तरह से कोढ़ में खाज के काम करत बा. रहल बलिया के बात त उत्तर प्रदेश के अंतिम जिला होखला के नाते या नदियन के हर साल हुरपेटला के वजह से जिनगी के तबाही या संघर्ष के कहानी एके साथ शुरू होला.\nओह दिन कलटर साहेब इहो बतवले कि बाढ़ के किनारे वाला गांव के लोगन के आशंका बा कि जिउतिया के आसपास गंगा जी फेर बढी़ हे. इहाँ इ बतावल जरूरी बा कि जिउतिया के मेहरारू लोग खर जिउतिया परब के रुप में मनावें ला लो. एकर मानें ई भइल मुहं में इ कि भूखला में जल तक लेबे के मना बा . कवनों तिनका तक मुहं के आसपास ना जाए के चाही. इ बरत मेहरारू लोग अपना लडकन के लमहर जिनगी या सुखी जीवन खातिर करेला. जब पारन खातिर भात बनावें ला मतलब एक दिन के बाद जब बरत पूरा होला तब गंगा मैया नहाके, पूजा पाठ करके भात के माड़ चढ़ावें के रिवाज रहें.\nएकरा पीछे भरोसा इ रहें कि गंगा जी माड़ पीके अपना पुरनका जगह पे लौट अइहें यानि पानी ओहरे लागी. बरसात खतम भयला के एगो अउर परतोख दिया त रहें कि जब खर पे भुआ देखाई देबे लागे मतलब सफेद फूल देखा त उ बरसात के खतम भईला के संकेत होला. नदी के जब पानी बढ़ेला त नदी में एक किसिम के चमक पैदा होला या पानी ओहरे ला त मटमैलापन दिखाई देला. नदी के माड़ पियावे से लेकर, रंग रोगन के बारे में सारा चीज पुरनिया लोग अनुभव से जानत रहें लोग. ओ लोगन के मौसम, बाढ़ के पूर्वानुमान बिना कवनो यंत्र के सहायता के अनुभव पर आधारित रहें ऊ आजो उतने सच साबित होला.\nइ बात कलटर साहेब के जानें के चाहीं कि बाढ़ किनारा के गांव वाला लोग ओही अनुभव के आधार पर दावा टरत रहें कि जिउतिया के समय गंगा जी बढीं हें या एकरा बाद पानी ओहरे लागी. अनुभव हर जगह काम आवेला. जीवन के बनावें संवारें से लेकर खेती किसानी तक में.भोजपुरी में पढ़ें: विरह के कसक से सराबोर ‘बारहमासा’, पिया के वियोगवा में कुहुके करेजवा\nजीवन में सबसे जयादा जरुरत पड़े ला अनुभव के मुसीबत के समय. कोरोना काल में अइसने मुसीबत आइल बा पूरी दुनिया में आदमी या समाज के सामने. अनुभवे के आधार पर इ दावा होता कि हर सौ साल के बाद अइसन बिपत्ति के सामना करें के पड़ल बा. जनधन के खूब हानि भयल बा,अंनत में बिपति के हराके जीवन पटरी पर आई गयल बा. कोरोना जरुर हारी. थोड़ा धीरज या हिम्मत रखें के जरूरत बा. गोस्वामी तुलसीदास जी कहलहुँ बानी धीरज धर्म मित्र अरू नारी. आपद काल परखिए चारी! इहा भोजपुरिया समाज के पूरब के जिलन में एह समय धीरज या हिम्मत के कमी देखात बा.\nजिनगी दौड़ जीते के आपाधापी में जयादातर लापरवाह हो गईल बा लोग या कोरोना महामारी के नामे सुनत हदस जा ता लोग. उत्तर परदेश के पूर्व मंत्री घूरा राम के घरे लोग बतावत बा एही वजह से लोग मर गईल हा. लेखक, साहित्यिकार, बुद्धिजीवी रामजी तिवारी जी के भी कोरोना भयल रहल, बाकी उहाँ के हिम्मत से ओकर सामना करके परास्त क देहली हा. ऊहां के इ हो भरोसा रहें कि कोरोना चाहें जतना खतरनाक होखे लोगन के आशीर्वाद भी वो तुलना में तनिको कम हमरा संगे ना रहें. एक साहित्यिक, सामाजिक संवेदनशील आदमी एही तरह से कवनों मुसीबत के सामाना करेला. गांव में आज कल सभे अइसन ना बा.\nदेखात ई बा कि या त कुछ लोग एकदम अलग थलग एकाकी जीवन जीयत बा. गोतिया पटीदार या खानदान के लोगन से कवनों मतलब न इखे रह गईल. दुख सुख परब तेवहार के अकेले मजा लूटत बा. दूसरका पिछले दस बीस साल में एगो तबका अइसन पैदा भयल बा जेकरा घरें नौकरी पेशा से, चाहें दलाली मुरदाली कर के कुछ दाम आ गईल बा. ओकरा जिमे सवेरे से साझ तक एके काम रह गयल बा कि कवनों विधी ठाट से खायें पियें के जोगाड़ होत रहें. उ लोग चौबीस घंटा में खाली सुतही खातिर घरें जाता बा. बाकी समय चटी चौराहा पर आबाद रहता, जैइसे ओ लोगन के भी प्रशासनिक तौर पर कवनों ड्यूटी लागल बा.\nदेखे में ई आवत बा इ लोग एक तरह से कोरोना वायरस के फैलावे में कैरियर के भूमिका निभावत बा. लाकडाउन के समय जब आवाजाही पूरी तरह ठप हो गई ल रहें ओ समय सबसे परेशान इहे तबका रहें. कुछ सामाजिक लोगन के बीच एही लापरवाही के वजह से गांवन में कोरोना फैलल हा आ अबहु फैलते जाता बा. बलिया के कलटर साहब इहो बतावत रहले कि कोरोना के रफ्तार थमहल जरूर बा एकदम रुकल नईखे. एहि दुबिधा परेशानी में लटत बूडत बाढ़ बरसात के झेलत गंगा सरजू नदियन के दोबास कोनास में बसल पूरबी उत्तर परदेश आ बिहार के एकदम सटल बलिया में जिनगी अपना गति से ढ़हत ढ़िमिलात चलता.\nनौरंगा भुसौंला के तरफ गंगा जी के रूद्र रूप के वजह से खूब ढाही लागल बा. नदी के कटाव से रास्ता पुलिया आ संपर्क ओ लोगन के बाकी दुनिया से कटी गई ल बा. दुबहड़ से दुबेछपरा तक गंगा जी के हुरपेटल ,धकियावल लोग राष्ट्रीय राजमार्ग पर आपन आशियाना जमा लेलें बा. गंगा जी हर साल इहाँ के रहवासी लोगन के साथ अइसहीं दुरबेवहार करली. इहाँ लोगन के धीरज आ संघर्ष हर साल दरेरा देके परीक्षा ले ली. शायद ई पूछल चाहेली का हो बलिया के बागी लोग 1857के क्रांति 1942के लड़ाई आ1975के आपात के खूब डट के बढ़चढ़ के लड़ल लो. अब तुहि लोगन के अतयाचार हम खिसिया एके कभी काल तू लोगन इंतिहान लेबे आ देखें कि हमरा जगह के छेंक के तू लोग काबिज त नईख हो गईल .\nकुछ साल पहिले उत्तराखंड में हम आपन रौद्र रूप दिखवलें रहली त ऊहां लोग कुछ हद तक समझल कि ओकर मतलब का होला?तू लोग त कई साल से हमरा के घेरे बांधे के कोशिश करत बाड़ लो ओकर कवनों नतीजा निकलल?साच बात ई बा कि अरवुआ के घेरें बांधे खातिर जतना पइसा, रुपैया अबतक खरच भाईल बा, उतना में चीन के दीवार खड़ी हो जाइत,बाकी ऊ सब दलाल ठेकेदारों के वजह से हर साल रवुआ कोखें में समा जातबा. एकही बिनती बा अइसन लोगन जरुर आपन उत्तराखंड वाला रौद्र रूप दिखाईं. राउर डर भय इनहन के नईखे. गंगा जी चुपचाप गांव के लोगन के गुहार सुन ली, सुनके मौन साध गई ली. शायद कुछ लोगन के इशारा क गईली कि समय प सबके हम अपना हद के एहसास करावे ली. एहु लोगन अबतक के कुप्रयास सफल ना होई.\nएह ठीकदारन के दुहसाहस आ ढिठाई के वजह से देश के सांस्कृतिक धरोहर आचार्य हजारी परसाद दिवेदी ओझवलिया गांव के मुख्य दार भस गईल हा. ई उहे लोग ह जेकरा कवनों तरीका से रुपया कमाई में शर्म हया नईखे. ए तबका के लोगन शिनाख्त कइल आ परदाफाश कइल जरूरी बा. ई उहे तबका के लोग ह जेकर बस चलें त मझौंवा घाट पर मुरदा के कफन से पइसा वसूले में,चाहें कोरोना के इलाज खातिर आजमगढ़ के अस्पताल में भरती दोकटी, बलिया के रामजीत सिंह के जेब से रूपये निकालें कवनों शरम परशासन डर भय नइखें. कोरोना काल में बिपति के समय बाढ़ बूड़ा आ बरसात कवनो काम के अंजाम तक पहुंचावें खातिर इ जरूरी बा कि अइसन लोगन के गतिविधि आ कार्यविधि पर लगाम लगे.\nमोदी, योगी आ बलिया के कलटर साहेब बा कवनो उपाय रवुआ सबके पाले? काहें जवाबदेही त रवुआ सबके बा ए समय. रवुआ सबसे उम्मीद भी अभी लोगन के अभी कायम बा. एह मुसीबत के घड़ी में ही नेताओं के नीति नेतृत्व और नीयत के असली परीक्षा होला.\nPrevious articleबिहार: आज 8 योजनाओं का आगाज करेंगे पीएम नरेंद्र मोदी, इन जिलों को मिलेगी सौगात\nNext articleIPL 2020: मुंबई इंडियंस के इस स्टार बल्लेबाज के लिए बोले रोहित शर्मा- ‘टीम इंडिया में जगह बनाने से ज्यादा दूर नहीं हो तुम’